4 pengarah syarikat proses kelapa sawit didakwa kes pencemaran Sungai Kundang
Oleh NUZULSHAM SHAMSUDDIN

9 November 2020, 2:43 pm
SELAYANG – Empat pengarah syarikat sebuah memproses minyak kelapa sawit terpakai mengaku tidak bersalah di Mahkamah Sesyen di sini hari ini atas pertuduhan melepaskan bahan buangan ke Sungai Kundang tanpa lesen bulan lalu.
Keempat-empat tertuduh iaitu Ong Seng Khek,71, Low Sze Wai,66,  Siow Lee Chen,56, dan Ong Chee Ming,34, membuat pengakuan tidak bersalah itu selepas pertuduhan dibacakan terhadap mereka di hadapan Hakim Syafeera Mohd. Said.
Mengikut pertuduhan, kesemua tertuduh didakwa dengan niat bersama telah melepaskan bahan buangan dari premis Syarikat United Fineoleo Sdn. Bhd. ke dalam parit yang mana akan mengalir ke dalam Sungai Kundang, Rawang tanpa lesen.
Kesalahan itu didakwa dilakukan di premis tersebut di Lot 19701, Jalan KPK 1/3, Kawasan Perindustrian Kundang, Kundang Jaya di sini pada 22 Oktober lalu.
Berikutan itu pertuduhan dikemukakan mengikut Seksyen 25(1) Akta Kualiti Alam Sekeliling 1974 (akta 127) dan dibaca bersama dengan Seksyen 34 Kanun Keseksaan dan boleh dihukum di bawah Seksyen 25(3) Akta Kualiti Alam Sekeliling 1974.
Hukuman bagi seksyen itu memperuntukkan denda maksimum RM100,000 atau penjara maksimum lima tahun atau kedua-duanya jika sabit kesalahan.

Terdahulu Timbalan Pendakwa Raya Nurul Ain Syafie mencadangkan jaminan RM50,000 bagi setiap seorang tertuduh berserta syarat tambahan pasport diserahkan kepada mahkamah sehingga kes selesai selain melapor diri di balai polis berdekatan dan dilarang menganggu saksi.
Bagaimanapun peguam S.Y Ong memohon mahkamah mengurangkan ikat jamin RM5,000 atas alasan kesemua anak guamnya memberikan kerjasama yang baik kepada pihak berkuasa.
“Kebanyakan tertuduh sudah berusia 60 hingga 70 tahun,saya pohon jumlah ikat jamin itu diringankan dengan sebab tidak mampu membayar jumlah ikat jamin yang tinggi selain syarikat tertuduh telah gulung tikar (tidak beroperasi),”katanya.
Selepas mendengar permohonan kedua-dua belah pihak,Hakim Syafeera menetapkan jumlah jaminan RM50,000 dengan penjamin berlainan berserta syarat tambahan yang dicadangkan pihak pendakwaan yang mana setiap pasport tertuduh diserahkan kepada mahkamah selain dilarang menganggu saksi-saksi sehingga kes selesai.
“Tertuduh juga dilarang melakukan kesalahan jenayah dan jika syarat-syarat itu dilanggar jaminan dibatalkan,” katanya.
Tarikh 7 Disember ini ditetapkan untuk sebutan semula kes.
Sementara itu di hadapan Majistret Hafizah Rajuni keempat-tertuduh turut mengaku tidak bersalah atas pertuduhan membenarkan lapan warga Myanmar tanpa kebenaran dalam premis yang sama.
Mengikut pertuduhan mereka didakwa melakukan kesalahan itu di premis sama pukul 3 petang pada 26 Oktober lalu mengikut Seksyen 55E Akta Imigresen 1959/63 dan dibaca bersama Seksyen 34 Kanun Keseksaan dan boleh dihukum di bawah Seksyen 55E(2) akta imigresen sama yang memperuntukkan hukuman tidak kurang RM5,000 dan maksimum RM30,000 atau penjara maksimum setahun atau kedua-duanya bagi setiap imigran.
Pada prosiding itu, Timbalan Pendakwa Raya Khairunnisak Hassni mencadangkan jumlah ikat jamin RM5,000 bagi setiap seorang tertuduh namun peguam sama memohon jumlah ikat jamin itu dikurangkan dengan mengguna pakai alasan sama seperti di Mahkamah Sesyen.
Majistret Hafizah kemudian membenarkan keempat-empat tertuduh diikat jamin RM5,000 dan menetapkan tarikh sama bagi sebutan semula kes.
Pada 27 Oktober lalu, Kosmo! Online melaporkan keempat-empat tertuduh yang merupakan pengarah di sebuah kilang memproses produk minyak kelapa sawit terpakai ditahan reman tujuh hari berhubung pencemaran air di Sungai Kundang, Rawang.
Perintah tahanan reman itu dikeluarkan oleh Majistret Nor Hafizah Rajuni ke atas kesemua suspek berusia antara 36 hingga 67 tahun selepas membenarkan permohonan polis untuk menahan reman mereka selama tujuh hari selepas ditahan di sebuah premis.
Sebelum ini, media melaporkan siasatan awal Lembaga Urus Air Selangor (LUAS) mendapati pencemaran bau itu berpunca daripada bahan biodiesel yang melebihi 10 ton pada aliran disyaki dari kawasan perindustrian Kundang Jaya.
Siasaran pencemaran itu kemudian membawa kepada sebuah kilang di kawasan perindustrian Kundang Jaya yang kemudian dikenakan surat arahan di bawah Seksyen 121(1) Enakmen LUAS 1999 dikeluarkan terhadap premis tersebut untuk menghentikan serta merta discaj efluen selain melaksanakan tindakan pembersihan segera. K! – ONLINE


Serbuk minuman perisa limau campur dadah berharga RM250
Oleh MOHD SYALMIZI HAMID

9 November 2020, 2:24 pm
SEBERANG PERAI – Polis menumpaskan satu sindiket pengedaran dadah selepas melakukan serbuan di sebuah unit di Pangsapuri Luminari di Butterworth di sini pada Jumaat lalu.
Dalam serbuan kira-kira pukul 12.40 tengah malam itu, polis turut menahan empat individu berusia lingkungan 26 hingga 43 tahun termasuk seorang wanita.
Dalam serbuan itu, polis menemui 140 paket serbuk minuman berpersia seberat 3,524 gram (g) dan enam botol minuman disyaki mengandungi dadah MDMA.
Polis turut merampas 27.25 g disyaki dadah ketamin, 25 g disyaki serbuk ekstasi dan tiga biji pil Ekstasi yang kesemuanya bernilai RM40,729.
Ketua Polis Daerah Seberang Perai Utara (SPU), Asisten Komisioner Noorzainy Mohd. Noor berkata, siasatan mendapati serbuk minuman berperisa limau dan strawberi itu telah dicampurkan dengan dadah.
“Sindiket telah membuka pek asal serbuk minuman itu dan mencampurkan dengan MDMA dan menutup semula dengan mesin.

“Setiap pek serbuk minuman itu dijual pada harga RM250 di pusat-pusat hiburan di daerah ini,” katanya pada sidang akhbar di Ibu Pejabat Polis Kontinjen SPU di Kepala Batas di sini sebentar tadi.
Beliau berkata, kesemua suspek telah direman selama lima hari sehingga esok bagi siasatan lanjut mengikut Seksyen 39B dan Seksyen 15(1)(a) Akta Dadah Berbahaya 1952. – K! ONLINE


Datuk didakwa ugut guna pistol, cederakan wanita
Oleh MUHAMMAD AYMAN GHAFFA

9 November 2020, 2:27 pm
KOTA BHARU – Seorang ahli perniagaan yang bergelar Datuk didakwa di Mahkamah Majistret di sini hari ini atas dua pertuduhan ugutan jenayah dengan menggunakan pistol dan mencederakan seorang wanita bulan lalu.
Tertuduh, Datuk Razali Daud, 63, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Majistret, Mohd. Izuddin Mohd. Shukri.
Mengikut pertuduhan pertama, tertuduh didakwa melakukan ugutan jenayah dengan cara menakutkan Fauzilah Mohamed,53, dengan menggunakan pistol yang boleh menyebabkan kematian atau cedera parah.
Perbuatan itu dilakukan di berhampiran pusat jualan kereta di Jalan Long Yunus di sini kira-kira pukul 11 pagi pada 28 Oktober lalu.
Tertuduh didakwa mengikut Seksyen 506 Kanun Keseksaan yang memperuntukkan hukuman penjara sehingga tujuh tahun atau dengan denda atau kedua-duanya sekali jika sabit kesalahan.
Bagi pertuduhan kedua, tertuduh didakwa dengan sengaja menyebabkan kecederaan kepada Fauzilah pada masa, tarikh dan lokasi yang sama.

Pertuduhan bagi kesalahan itu dilakukan mengikut Seksyen 323 Kanun Keseksaan yang membawa hukuman penjara sehingga setahun atau dengan denda sehingga RM2,000 atau kedua-duanya jika sabit kesalahan.
Pendakwaan dikendalikan oleh Timbalan Pendakwa Raya Khairul Anuar Wahab manakala tertuduh diwakili peguam Ahmad Adha Amir Yasser Amri.
Terdahulu, Ahmad Adha memohon ikat jamin yang rendah kerana anak guamnya perlu menjaga ibu yang menghidap penyakit parkinson dan diabetis.
“Isteri anak guam saya juga tidak bekerja malah dia juga menghidap sakit darah tinggi dan migrain.
“Selain itu, anak guam saya pula mempunyai penyakit kebimbangan melampau dan sakit jantung,” katanya.
Mahkamah membenarkan tertuduh diikat jamin RM8,000 untuk kedua-dua pertuduhan dengan seorang penjamin dan kes disebut semula pada 21 Disember depan.
Tertuduh membayar jumlah ikat jamin yang ditetapkan oleh mahkamah. – K! ONLINE


Lori terbalik, laluan di PLUS arah selatan terhalang sepenuhnya
9 November 2020, 12:52 pm
RAWANG – Sebuah lori yang membawa muatan habuk kayu terbalik di Kilometer 441.3 Lebuh Raya Utara-Selatan (PLUS) arah selatan berhampiran Sungai Buaya hari ini.
Kejadian pukul 12 tengah hari itu turut mengakibatkan laluan di kawasan tersebut terhalang sepenuhnya.
Difahamkan, keadaan lori itu terbalik dalam keadaan melintang selain habuk kayu bertaburan atas lebuhraya tersebut.
Pemandu dan kelindan lori itu dilaporkan mengalami kecederaan ringan. – K! ONLINE


Tinggal kerja tetap demi cintakan lukisan mural
Oleh SAIRUL ZAMRI MISRANI

9 November 2020, 1:37 pm
TIDAK pernah terlintas di fikiran lelaki kelahiran Muar, Johor itu bahawa minatnya melukis pada dinding sekolah beberapa tahun lalu bakal merubah hidupnya kini.
Bermula dengan hanya suka-suka dan sebagai hobi membuatkan Md. Hanif Md. Haris tidak pernah terfikir untuk bergelar sebagai pelukis mural.
Menurut anak ketiga daripada empat beradik itu, dia juga tidak pernah menyangka bahawa punca pendapatan dan mata pencarian utamanya kini adalah menerusi hasil sebagai pelukis mural.
“Sebenarnya minat melukis dan menconteng dinding memang wujud sejak kecil lagi. Hasil pertama saya ialah semasa menuntut di Sekolah Menengah Agama Arab Lughatul Quran, Muar.
“Pun begitu, selepas tamat pengajian, aktiviti melukis pada dinding itu mula kurang rentetan komitmen dan tuntutan kerja sebagai serta tenaga pengajar di sebuah kolej swasta di Cyberjaya, Selangor,” ujarnya saat membuka bicara bersama iGen baru-baru ini.
Meneruskan perkongsian, Md. Hanif yang kini menetap di Pasir Gudang, Johor menyatakan, dia terpaksa ‘cuci tangan’ seketika daripada segala aktiviti dan kerja-kerja melukis mural kerana mahu fokus terhadap tugasnya.

Jelasnya, bukan sahaja menjawat jawatan sebagai pendidik, pada masa sama dia turut menjadi animator dan penyunting video serta memerlukan masa yang lebih untuk itu.
“Pun begitu, rezeki saya sebagai tenaga pengajar di Cyberjaya dalam jurusan kesan khas visual (VFX) tidak lama dan saya mengambil keputusan untuk fokus secara sepenuh masa sebagai pelukis mural.
“Antara inspirasi yang menguatkan lagi semangat dan keputusan saya ke arah itu adalah dorongan dan sokongan berterusan daripada keluarga, isteri dan anak-anak,” katanya.

BAGI anak muda berbakat besar ini, faktor cuaca menjadi ‘musuh’ utama kepada kerjaya melukis mural.

Pada masa sama, keputusan untuk kembali aktif melukis mural pada 2018 lalu dibuat apabila melihat hasil-hasil lukisan pelukis lain, sekali gus memberikan semangat buatnya untuk terus beraksi.
Akui bapa kepada dua cahaya mata itu, melukis mural adalah kerja yang seronok dan tidak memeningkan kepala kerana kita bebas beraksi serta berkarya.
Bercerita mengenai konsep, kebiasaannya Md. Hanif akan mengikut kehendak dan cita rasa pelanggan itu sendiri dan tidak kurang juga yang bertanyakan pendapat mengikut tema yang bersesuaian.
Jelasnya, antara konsep dan tema yang pernah dihasilkan termasuklah pemandangan air terjun, hidupan laut, ruang angkasa, kartun, watak adiwira, mural lantai, mural tiga dimensi (3D) dan beberapa yang lain.
Ditebak mengenai cabaran utama sepanjang bergelar pelukis mural, Md. Hanif memberitahu, faktor cuaca merupakan salah satu rintangan yang tidak dapat dielakkan.
“Bila berlakunya hujan, kerja mural saya jadi tertangguh disebabkan keadaan permukaan dinding yang basah.
“Pernah satu ketika, saya sedang sibuk dan fokus melukis, hujan berlaku secara tiba-tiba dengan lebatnya sekali gus menyebabkan cat pada dinding tersebut mengalir serta terhakis semula,” ujarnya yang hampir mahu menangis tatkala mengenangkan perkara tersebut dan menganggap itu sebagai dugaan serta rahmat Allah.

KEPUASAN tidak terhingga bagi Md. Hanif, apabila hasil kerjanya mendapat pujian ramai, selain menjadi tarikan untuk orang ramai bergambar.

Tambahnya, struktur dinding yang bermasalah dari segi simen atau batu yang digunakan, selain cat lama turut menjadi antara cabaran dalam profesion sebagai seorang pelukis mural.
Ditanya mengenai berapa lama masa diambil bagi menyiapkan sesebuah lukisan mural, lelaki berzodiak Taurus berumur 36 tahun itu menyatakan, ia dapat disiapkan dalam tempoh dua hari hingga seminggu.
Ia katanya, bergantung kepada keluasan serta struktur sesuatu dinding.
“Kepuasan yang saya dapat apabila hasil lukisan yang dihasilkan dilihat dan dipuji orang ramai selain menjadi tarikan untuk mereka merakamkan gambar kenangan.
“Alhamdulillah, pendapatan bergelar pelukis mural juga berbaloi hingga boleh memperolehi RM2,000 ke RM3,000 bagi sebuah lukisan,” ujarnya yang pernah menerima anugerah Pensyarah Terbaik menerusi Malaysian Youth Video Awards 2016.


Tolong bantu pengusaha bas ekspres – Pembawa
Oleh NUR HUDA MUSA

9 November 2020, 2:51 pm
KUALA LUMPUR – Persatuan Pengusaha Bas Ekspres Melayu Semenanjung (Pembawa) mohon kerajaan bantu pengusaha bas tempatan yang terjejas teruk akibat pandemik Covid-19.
Yang Dipertua Pembawa, Mohamad Kaharrudin Salleh berkata, operasi perkhidmatan bas ekspres yang terhenti kerana pelaksanaan Perintah Kawalan Pergerakan (PKP) menyebabkan pengusaha-pengusaha bas ‘lumpuh’ kerana hilang sumber pendapatan untuk membayar pinjaman dan hutang-hutang lain.
“Situasi yang dihadapi kini telah menyebabkan berlaku 90 peratus penurunan mendadak berdasarkan rekod jumlah kenaikan penumpang yang dicatatkan sepanjang pelaksanaan PKP.
“Oleh itu, kami memohon kerajaan mempertimbangkan beberapa bantuan segara dengan meminta semua syarikat kewangan untuk membenarkan lanjutan moratorium dan tidak mengenakan caj faedah tambahan sehingga PKP tamat dan keadaan ekonomi negara kembali stabil,” katanya pada sidang akhbar Pembawa di sini hari ini.
Mohamad Kaharuddin turut meminta supaya kerajaan memberikan bantun kepada pengusaha-pengusaha bas ekspres sepertimana program Dana Sokongan Sementara Bas Henti-henti (ISBSF) yang diberikan kepada pengusaha bas henti-henti.
“Pengusaha bas juga perlu membayar gaji pemandu dan pekerja sedangkan syarikat kini sangat tenat dan majoritinya umpuh kerana tiada pendapatan langsung.

“Pemberian subsidi, dana atau bantuan kepada pengusaha bas ekspres ini adalah untuk menyelesaikan masalah hutang-piutang termasuk kos penyelenggaraan yang membebankan ketika ini,” jelasnya.
Disamping itu katanya, ahli Pembawa juga sebulat suara mahu meminta kerajaan mengarahkan agar semua terminal tidak mengenakan caj sewa kaunter dan caj bayaran masuk bas ke terminal kepada para pengusaha bas ketika musim PKP. – K! ONLINE


Hampir keseluruhan kawasan PD, Seremban mula terima bekalan air
Oleh ZAKKINA WATI AHMAD TARMIZI

9 November 2020, 2:30 pm
SEREMBAN – Hampir keseluruhan kawasan di Seremban dan Port Dickson yang mengalami gangguan bekalan air sejak 4 November lalu sudah menerima bekalan air terawat hari ini.
Syarikat Air Negeri Sembilan Sdn. Bhd. (Sains) memaklumkan, di Seremban sehingga kini 99 peratus kawasan yang terjejas sebelum ini sudah menerima semula bekalan air terawat manakala di Port Dickson, 90 peratus kawasan telah menerimanya.
Ketua Bahagian Perhubungan Awam Sains, Norzita Ismail berkata, pihaknya masih memantau beberapa kawasan yang masih belum menerima bekalan air tersebut.
“Walaupun keadaan sudah hampir pulih sepenuhnya namun pihak kami akan terus memantau kawasan-kawasan yang masih belum mendapat bekalan air dan mengalami tekanan air rendah untuk diagihkan bekalan air melalui tangki statik dan lori tangki Sains.
“Seperti yang dimaklumkan dalam kenyataan semalam, kami akan terus memastikan seluruh kawasan gangguan di Port Dickson akan mendapat bekalan air terawat selewat-lewatnya hari Rabu ini secara berperingkat bergantung kepada kerja-kerja ditapak oleh pihak Jabatan Pengairan Saliran (JPS)” katanya.
Sebanyak 45,067 akaun pengguna Sains mengalami gangguan bekalan air sejak 4 November lalu selepas Loji Rawatan Air (LRA) Linggi tidak dapat beroperasi membekalkan air terawat kepada pengguna di Port Dickson dan Seremban berikutan tebing runtuh di Sungai Linggi.

Bagaimanapun, LRA Linggi kembali semula dapat membekalkan air terawat sejak semalam selepas pihak Jabatan Pengairan dan Saliran (JPS) berjaya menyelesaikan kerja-kerja menambak tebing sungai tersebut. – K! ONLINE


Had 80 Ahli Parlimen dalam Dewan Rakyat bukan isu besar
Oleh ZULKIFLI MANZOR

9 November 2020, 2:37 pm
PETALING JAYA – Keputusan Mesyuarat Penyelarasan Urusan Dewan Rakyat menetapkan cuma 80 Ahli Parlimen dibenarkan memasuki Dewan Rakyat pada satu-satu masa berikutan penularan wabak Covid-19 tidak sepatutnya menjadi isu besar.
Yang Dipertua Dewan Rakyat, Datuk Azhar Azizan Harun berkata, secara realiti kehadiran Ahli Parlimen dalam Dewan Rakyat sebelum keputusan itu dibuat hanya sekitar 100 hingga 120 orang pada satu-satu masa.
“Pada hari persidangan (sebelum ini), bukan semua 222 Ahli Parlimen berada dalam Dewan Rakyat. Sehari adalah 100 hingga 120 orang.
“Mereka bukan ada dalam Dewan Rakyat dari pukul 10 hingga 5.30 petang kerana mereka keluar masuk. Pada pukul 2.30 petang kadang-kadang hendak dapat korum pun tiada.
“Apabila kita buat konsesus 80 orang ini (cuma 80 Ahli Parlimen dibenarkan memasuki Dewan Rakyat pada satu-satu masa), tiba-tiba perkara ini menjadi besar,” katanya pada sidang Dewan Rakyat hari ini.
Beliau menjelaskan persoalan yang dibangkitkan Hassan Abdul Karim (PH- Pasir Gudang) berhubung hanya 80 Ahli Parlimen dibenarkan memasuki sidang Dewan Rakyat kali ini. – K! ONLINE


Jenazah Sabri telah selamat disolatkan
9 November 2020, 2:22 pm
PETALING JAYA – Jenazah Allahyarham Kolonel Bersara (B), Mohamed Sabri Baharom telah selesai disolatkan pada pukul 1 tengah hari tadi.
Seramai 30 orang hadir untuk menyelesaikan solat jenazah di Masjid Khalid Al-Walid jalan Padang Tembak di sini hari ini.
Adik kepada arwah, dilihat menyampaikan ucapan terima kasih kepada orang ramai diiringi tangisan dalam ucapannya.
“Saya ingin mengucapkan ribuan terima kasih kepada semua yang sudi hadir bagi menyempurnakan solat jenazah arwah abang saya pada hari ini,” kata adik kepada Allahyarham.
Jenazah telah tiba di rumahnya di Wangsa Melawati, pada pukul 1:15 tengah hari bagi tatapan kali terakhir buat ahli keluarga dan kenalan arwah.
Turut hadir bekas Ketua Pegawai Eksekutif Malaysia Airlines Bhd, Datuk Ahmad Jauhari Yahya. – K! ONLINE


Nestle catat perolehan RM1.4 bilion suku ketiga
Oleh KOSMO!

10 November 2020, 9:34 pm
KUALA LUMPUR – Nestle (Malaysia) Bhd. (Nestle Malaysia) mencatatkan perolehan berjumlah RM1.4 bilion pada suku ketiga 2020, hampir menyamai paras tahun lalu.
Perniagaan makanan dan minuman (F&B) teras menjadi penyumbang utama dengan pertumbuhan 2.2 peratus, dipacu oleh penggunaan di rumah yang kukuh dan pemulihan eksport.
Prestasi saluran luar rumah pula masih berada di bawah paras tahun lepas, tetapi dengan momentum yang kian meningkat berikutan pelonggaran sekatan operasi di bawah Perintah Kawalan Pergerakan Pemulihan (PKPP) sejak pertengahan bulan Jun.
Ketua Pegawai Eksekutif Nestle Malaysia, Juan Aranols berkata, walaupun cabaran dari luar dijangka berterusan dalam jangka pendek, pihaknya yakin prospek jangka panjang tetap positif.

“Kami komited untuk menjana nilai bagi pemegang saham dan keputusan mengisytiharkan dividen interim kedua 70 sen sesaham mencerminkan keyakinan kami untuk mencapai keputusan kukuh bagi tahun penuh,” katanya dalam kenyataan yang dikeluarkan di sini semalam.
Aranols menjelaskan, rangkaian produk inovatif yang sedang dalam perancangan bagi setiap kategori akan membantu menyokong prestasi syarikat pada suku keempat.

“Kami akan terus memberi tumpuan terhadap usaha memacu kecemerlangan operasi dan pelaksanaan komersial untuk menggiatkan pertumbuhan,” jelasnya.
Untuk tempoh sembilan bulan pertama berakhir 30 September 2020, perolehan Nestle Malaysia mencecah RM4.04 bilion, sedikit rendah berbanding RM4.19 bilion pada 2019.
Tambah beliau, saluran luar rumah yang terjejas semasa Perintah Kawalan Pergerakan juga memberi kesan kepada perniagaan Nestle Professional.

Ia bagaimanapun ditampung oleh perniagaan F&B teras yang mencatatkan peningkatan jualan 1.1 peratus bagi tempoh sembilan bulan, disokong oleh pelaksanaan jualan mantap dan kejayaan kempen pemasaran, seperti Peraduan Nestlé Gaji Seumur Hidup, peraduan Milo 70 Tahun Kebaikan Dalam 70 Hari dan kempen Maggi Sah Malaysia.
Kumpulan turut mencatat margin keuntungan kukuh bagi sembilan bulan pertama, dengan untung selepas cukai RM420.2 juta.
Ini berbanding untung selepas cukai RM541.1 juta tahun lalu disebabkan kesan Covid-19 ke atas saluran luar rumah terutamanya pada suku kedua, selain akibat perbelanjaan RM50 juta bagi melindungi keselamatan kerja dan kesinambungan perniagaan.
Ia juga mengambil kira serta keuntungan sekali berjumlah RM19.8 juta yang telah dicatatkan pada 2019 bagi penjualan kilang di Petaling Jaya.


Penduduk Wilayah Persekutuan bebas berniaga
10 November 2020, 10:19 pm
PETALING JAYA- Orang ramai yang ingin memulakan perniagaan di Wilayah Persekutuan boleh menarik nafas lega apabila urusan permohonan lesen akan dipermudahkan pihak berkuasa tempatan (PBT) di Wilayah Persekutuan.
Menteri Wilayah Persekutuan, Tan Sri Annuar Musa berkata, PBT di Kuala Lumpur, Putrajaya dan Labuan diminta mengeluarkan garis panduan mengenai tatacara yang perlu dipatuhi peniaga.
Ujar beliau, inisiatif tersebut bertujuan meringankan beban penduduk di ketiga-tiga Wilayah Persekutuan selepas Perintah Kawalan Pergerakan Bersyarat (PKPB) dilaksanakan.
Jelas beliau, penduduk Wilayah Persekutuan diboleh untuk menjalan apa jua bentuk perniagaan sehingga 15 April tahun depan dengan syarat lokasi tidak boleh mengganggu lalu lintas, menjaga kebersihan makanan dan persekitaran.
“Saya ingin mengisytiharkan Wilayah Persekutuan sebagai Wilayah Bebas Berniaga mulai 15 November sehingga enam bulan atau dalam tempoh PKPB, yang mana kita menggalakkan rakyat yang ingin berniaga dan menjaja.
“Mereka cuma perlu menghubungi PBT untuk melaporkan mereka berniaga apa dan mereka berniaga di mana dan jika perlu, PBT akan pastikan lokasi itu tidak menimbulkan masalah kepada kenderaan,” katanya pada sidang akhbar hari ini.

Ujar beliau, lesen sementara akan dikeluarkan memandangkan rekod peniaga diperlukan untuk jangka masa panjang.
“Lesen sementara akan diberi secara automatik asalkan kawasan tidak mengganggu trafik, atau menerima aduan daripada penduduk.
“Sekiranya menimbulkan aduan, mereka harus bertanggungjawab,” katanya.
Menurut Annuar, mereka yang ingin terus berniaga selepas tempoh enam bulan berkenaan akan diselaraskan ke tempat yang lebih tersusun.
Meskipun rakyat negeri lain tidak dihalang menjalankan perniagaan, keutamaan tetap diberikan kepada warganegara yang menetap di Wilayah Persekutuan. -K! ONLINE


Penoreh getah maut dihentak batu-bata
Oleh ASLIZA MUSA

10 November 2020, 11:51 pm
IPOH – Seorang penoreh getah maut akibat kecederaan parah di kepala setelah dihentak dengan batu-bata dalam pergaduhan di Kampung Plang dekat Gerik hari ini.
Mangsa, Halim Bahari, 61, yang mengalami kecederaan pecah kepala disahkan meninggal dunia di lokasi kejadian oleh pembantu perubatan Klinik Kampung Plang.
Ketua Jabatan Siasatan Jenayah Perak, Senior Asisten Komisioner Anuar Othman berkata, pihak polis menerima maklumat daripada orang awam terdapat kejadian amuk melibatkan anak saudaranya pada pukul 4 petang.
Katanya, suspek berusia 30 tahun itu dikatakan mengamuk di hadapan rumah mangsa dan berlaku pergaduhan antara mereka.
“Siasatan mendapati, dalam pergaduhan pada pukul 12 tengah hari itu, suspek telah bertindak menumbuk dan menghentak batu-bata di kepala mangsa sebelum melarikan diri.
“Akibat hentakan itu, mangsa mendapat kecederaan parah iaitu pecah di bahagian kepala akibat dihentak objek keras,” katanya di sini hari ini.

Menurut beliau, berdasarkan siasatan awal, kejadian itu berpunca daripada kisah lama membabitkan pergaduhan antara suspek dan mangsa.
Katanya, suspek yang merupakan seorang penganggur itu berjaya ditahan dan mengaku terlibat dalam pergaduhan dan mencederakan mangsa di kepala.
“Kita telah menemui objek yang digunakan suspek dalam kejadian itu dan perintah reman akan dipohon esok untuk siasatan mengikut Seksyen 302 Kanun Keseksaan,” katanya. -K! ONLINE


Lelaki maut digilis lori sampah
Oleh ROHANA MOHD. NAWI

10 November 2020, 9:18 pm
KOTA BHARU – Seorang lelaki maut apabila dia digilis sebuah lori mengangkut sampah berhampiran Cafe Syifoyuki, Jalan Sri Cemerlang di sini hari ini.
Dalam kejadian kira-kira pukul 12 tengahari itu, mangsa yang berusia 23 tahun maut di lokasi kejadian selepas mengalami kecederaan parah pada bahagian pinggang dan dada.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, kejadian berlaku ketika lori sampah yang dipandu oleh seorang lelaki berusia 34 tahun sedang dalam perjalanan dari arah Jalan Sri Cemerlang ke Kebun Sultan.
Katanya, bagaimanapun, lelaki terbabit yang sedang berjalan kaki di bahagian kiri jalan secara tiba-tiba melompat masuk ke bawah lori.
“Insiden itu menyebabkan mangsa digilis oleh lori terbabit sebelum disahkan meninggal dunis di lokasi kejadian.
“Berdasarkan siasatan mangsa berasal dari dari Kampung Pasir Pekan, Hilir Wakaf Bharu, Tumpat dan mempunyai rekod kesihatan di sebuah klinik psikiatri di sini,” katanya ketika dihubungi Kosmo! hari ini.

Abdul Rahim berkata, mangsa sebelum ini pernah mengalami masalah pemikiran yang tidak begitu normal, namun tidak mengalami masalah mental.
Tambahnya, mayat mangsa dihantar ke Hospital Raja Perempuan Zainab ll (HRPZ II) di sini untuk bedah siasat.
Kes disiasat mengikut Seksyen 41(1) Akta Pengkutan Jalan 1987. -K! ONLINE


Menu makanan Barat di Putra Brasmana Hotel di Kuala Perlis
Oleh KOSMO!

10 November 2020, 9:17 pm
KANGAR – Putra Brasmana Hotel di Kuala Perlis menawarkan pelbagai menu makanan Barat berkonsepkan makan di luar di pekarangan Samudera Coffee House di hotel tersebut sejak awal bulan ini.
Eksekutif Pemasarannya, Syamil Abd. Rahman berkata, variasi menu makanan Barat itu adalah antara pilihan hidangan yang ditawarkan kepada pengunjung hotel yang datang berkunjung ke daerah tersebut.

“Kuala Perlis sememangnya menjadi tumpuan pelancong yang gemarkan makanan laut tetapi kami ingin membawa satu kelainan kepada mereka untuk menikmati menu berbeza iaitu makanan Barat di hotel,” katanya ketika ditemui di sini baru-baru ini.
Syamil menjelaskan, antara menu yang ditawarkan adalah chicken parmigiana, sizzling chicken chop, sizzling lamb chop, salmon fettuccine, angle aglio dan sandwich.
“Hidangan lazat ini ditawarkan pada harga berpatutan iaitu serendah RM18, ” ujarnya.

Syamil memberitahu, pelanggan juga akan disajikan dengan persembahan live band ketika menjamu selera.

“Suasana hotel yang santai dengan hembusan angin dari laut terletak berhampiran juga sangat bersesuaian bagi mereka yang mahu bersantai sambil menikmati hidangan lazat,” tambah beliau.


UMNO Sepang desak polis siasat Adun DAP langgar SOP
Oleh SUBKHI SUDARJI

10 November 2020, 9:12 pm
SEPANG – UMNO Bahagian Sepang mendesak Ahli Dewan Undangan (ADUN) Ketari DAP, Young Syefura Othman meletak jawatan kerana gagal mematuhi prosedur operasi standard (SOP) Perintah Kawalan Pergerakan Bersyarat (PKPB).
Ahli Jawatankuasa UMNO Bahagian Sepang, Azwan Muhamad berkata, tindakan ADUN berkenaan adalah satu perbuatan yang tidak bertanggungjawab kerana beliau sebelum ini antara yang lantang menyelar menteri dan ahli politik lain yang melanggar SOP.
Katanya, sebagai seorang wakil rakyat, Young Syefura tidak sepatutnya melanggar SOP dan perbuatan itu dianggap sebagai tidak bertanggungjawab.
Menurutnya, pimpinan DAP juga dilihat mendiamkan diri berhubung isu terbabit dan sepatutnya mereka mengambil tindakan tegas ke atas kesalahan dilakukan pemimpin terbabit.
“Kami mendesak polis menjalankan siasatan berhubung perkara terbabit dan mengenakan tindakan sewajarnya kepada pemimpin berkenaan” katanya kepada pemberita selepas membuat laporan di Ibu Pejabat Polis (IPD) Sepang di sini hari ini.
Kelmarin tular di media sosial berhubung penyebaran gambar perkelahan ADUN Pahang itu di pantai Avani Sepang Gold Coast Resort, Bagan Lalang di sini yang didakwa tidak mengikut SOP PKPB.

Gambar memaparkan beliau tidak memakai pelitup muka dan tiada penjarakan fizikal itu telah dipadam setelah tular di media sosial.
Pada masa sama, Young Syefura turut memohon maaf dan sedia disiasat polis.
Sementara itu, Ketua Polis Daerah Sepang, Asisten Komisioner Wan Kamarul Azran Wan Yusof berkata, pihaknya mengesahkan telah menerima dua laporan berhubung kes terbabit.
Katanya, polis akan menjalankan siasatan mengikut Seksyen 22 (b) Akta Pencegahan dan Pengawalan Penyakit Berjangkit 1988 (Akta 342).
Menurut sumber , pemimpin berkenaan bersama rakan-rakanya telah dipanggil hadir ke IPD Sepang untuk diambil keterangan. -K! ONLINE


Keropok Lekor Tok Molor tembusi pasaran antarabangsa
Oleh MOHD AZLI ADLAN

10 November 2020, 9:44 pm
MARANG – Perusahaan Keropok Lekor Tok Molor bercadang untuk meluaskan lagi pasaran eksportnya pada tahun depan.
Pengusahanya, Rapuan @ Shahruddin Abd. Rahman berkata, negara yang berminat membeli produk popular Terengganu itu adalah New Zealand, Jepun, Brunei, Indonesia, Australia dan Filipina.
“Permintaan untuk membekalkan 15 tan keropok lekor sejuk beku telah diterima untuk pengedaran setiap minggu dari semua negara tersebut.
“Ia kini berada dalam fasa akhir dan penghantaran dijangka bermula pada tahun hadapan,” katanya.
Beliau berkata demikian ketika ditemui pada majlis perasmian kilang Keropok Lekor Tok Molor yang disempurnakan Pengarah Jabatan Pelancongan Terengganu, Mohd. Huzairil Nizam Ismail di Pulau Kerengga di sini semalam.
Rapuan @ Shahruddin berkata, kilang Keropok Lekor Tok Molor yang dibina dengan kos kira-kira RM600,000 itu merupakan premis kedua yang dimiliki syarikat selepas lapan tahun beroperasi di Kampung Tok Molor, Kuala Terengganu.

Beliau berkata, kedua-dua kilang yang mempunyai 160 tenaga kerja itu mampu menghasilkan sehingga 15 tan produk keropok lekor sehari.
“Sehingga kini, syarikat memiliki lebih daripada 200 ejen jualan di seluruh negara,” ujarnya.


Pelajar antara yang ditahan noda remaja bawah umur
Oleh ASLIZA MUSA

10 November 2020, 10:44 pm
IPOH – Lima lelaki termasuk empat pelajar direman enam hari bermula semalam bagi membantu siasatan kes rogol dua remaja perempuan bawah umur, minggu lalu.
Empat suspek berusia 16 tahun dan seorang lelaki berusia 20 tahun itu ditahan pihak polis kelmarin selepas menerima laporan dibuat ibu salah seorang mangsa, Sabtu lalu.
Ketua Jabatan Siasatan Jenayah Perak, Senior Asisten Komisioner Anuar Othman berkata, kesemua mereka disyaki terlibat melakukan hubungan seks secara bergilir-gilir dengan mangsa berusia 12 dan 15 tahun.
Katanya, perbuatan yang turut dirakam itu dilakukan suspek di kawasan hutan berdekatan loji kumbahan di Taman Malar di sini pada 4 November lalu.
“Kedua-dua mangsa yang masih bersekolah itu merupakan kawan baik dan mereka telah membuat pengakuan mengadakan hubungan seks dengan empat suspek terlibat.
“Seorang lagi suspek pula bertindak merakam perbuatan tersebut menggunakan telefon bimbit,” katanya ketika dihubungi di sini hari ini.

Anuar berkata, bertindak atas laporan polis berjaya mengesan kesemua suspek sebelum menahan mereka kelmarin.
Kesemua suspek direman selama enam hari bermula semalam hingga 14 November ini.
“Kedua-dua mangsa telah dirujuk ke Hospital Raja Permaisuri Bainun untuk pemeriksaan lanjut dan kes disiasat mengikut Seksyen 376 Kanun Keseksaan,” katanya.  -K! ONLINE


Boleh turun 0.5 jika patuh SOP
Oleh SITI A'ISYAH SUKAIMI

10 November 2020, 9:11 pm
PUTRAJAYA – Kadar kebolehjangkitan Covid-19 negara boleh diturunkan kepada 0.5 dalam tempoh dua minggu lagi sekiranya tindakan kesihatan awam serta kepatuhan prosedur operasi standard (SOP) diperkukuhkan.
Ketua Pengarah Kesihatan, Tan Sri Dr. Noor Hisham Abdullah berkata, jika kadar kebolehjangkitan itu berjaya diturunkan, kes harian Covid-19 negara akan semakin berkurangan dalam tempoh terdekat.
“Dalam tempoh tiga minggu kita berperang dengan Covid-19, kita menunjukkan hasil yang baik iaitu menurunkan kadar kebolehjangkitan dari 2.2 hingga kurang daripada satu.
“Kita berharap dalam tempoh dua minggu lagi, sekiranya tindakan kesihatan awam diperkukuhkan mungkin boleh diturunkan kadar kebolehjangkitan dari satu kepada 0.5,” katanya pada sidang akhbar di sini semalam.
Dalam pada itu, beliau berkata, tindakan kesihatan awam adalah satu kaedah yang menunjukkan kejayaan bagi penularan penyakit berjangkit seperti Sindrom Pernafasan Akut Teruk (SARS) dan Sindrom Pernafasan Virus Korona Asia Barat (MERS-CoV) yang tidak mempunyai vaksin.
“Yang penting perlu kerjasama semua pihak putuskan rantaian termasuk duduk di rumah dan jika terpaksa keluar, pastikan untuk mematuhi SOP.

“Kepatuhan SOP penting untuk memutuskan rantaian jangkitan selain tidak memberi peluang kepada virus tersebut merebak,” katanya.
Mengulas lanjut, Noor Hisham berkata, susulan musim sejuk yang dijangkakan kes Covid-19 meningkat, turut dibimbangkan ialah berlaku mutasi jangkitan berikutan terdapat laporan di Denmark pada haiwan mink.
“Kesannya tidak tahu lagi tetapi kita bimbang kalau mutasi berlaku, mungkin jangkitan semula terhadap mereka yang telah dijangkiti boleh dijangkiti semula selain, sama ada kesan kepada vaksin yang dibangunkan setakat ini,” katanya.


[KEMASKINI] Young Syefura hadir beri keterangan
Oleh SUBKHI SUDARJI

10 November 2020, 10:49 pm
SEPANG – Ahli Dewan Undangan (ADUN) Ketari dari DAP, Young Syefura Othman hadir ke Ibu Pejabat Polis Daerah (IPD) Sepang, bagi memberi keterangan susulan laporan polis yang dibuat terhadapnya.
ADUN Pahang itu dilihat tiba di IPD Sepang pada pukup 9.15 malam ditemani lima orang rakan terdiri daripada dua wanita dan tiga lelaki.
Kehadiran wakil rakyat itu dipercayai selepas beliau sendiri menyatakan kesediaan untuk disiasat pihak berkuasa selepas gambar percutiannya bersama rakan di Avani Sepang Gold Coast Resort Bagan Lalang di sini tular di media sosial dan mengundang kecaman netizen kerana tidak mengamalkan prosedur operasi standard (SOP).
Usaha wartawan Kosmo! mendapatkan komen daripada Young Syefura gagal selepas beliau enggan memberi sebarang komen lanjut mengenai kehadirannya ke IPD Sepang.
Beliau hanya memberikan jawapan ringkas: “Nantilah saya jawab,”
Sementara itu, Ketua Polis Daerah Sepang, Asisten Komisioner Wan Kamarul Azran Wan Yusof berkata, pihaknya mengesahkan kehadiran wakil rakyat Pahang itu di IPD Sepang.

Beliau berkata, ADUN itu dipanggil untuk diambil keterangan selepas dua laporan polis diterima pada pukul 5 petang tadi.
Katanya, polis akan menjalankan siasatan mengikut Seksyen 22 (b) Akta Pencegahan dan Pengawalan Penyakit Berjangkit 1988 (Akta 342).
Terdahulu, UMNO Bahagian Sepang membuat laporan polis di IPD Sepang di sini hari ini selain turut mendesak Young Syefura meletak jawatan kerana gagal mematuhi prosedur operasi standard (SOP) Perintah Kawalan Pergerakan Bersyarat (PKPB).
Ahli Jawatankuasa UMNO Bahagian Sepang, Azwan Muhamad berkata, tindakan ADUN berkenaan adalah satu perbuatan yang tidak bertanggungjawab kerana beliau sebelum ini antara yang lantang menyelar menteri dan ahli politik lain yang melanggar SOP.
Kelmarin, tular di laman sosial gambar perkelahan ADUN itu bersama empat rakan lain di sebuah pantai di Avani Sepang Goldcoast Resort, Bagan Lalang yang didakwa tidak mengikut SOP PKPB.
Beliau kemudian dilaporkan memohon maaf setelah netizen menuduhnya melanggar prosedur operasi standard SOP PKPB yang berkuat kuasa di Selangor.
Gambar tersebut juga telah dipadamkan setelah tular di media sosial dan sebilangan netizen mendesak Young Syefura meletak jawatan sebagai wakil rakyat. -K! ONLINE


Isteri mangsa tanah runtuh buat pengecaman mayat
Oleh ASLIZA MUSA

10 November 2020, 9:06 pm
IPOH – Isteri mangsa runtuhan tanah di The Banjaran Hotsprings Retreat di Tambun di sini hari ini membuat pengecaman mayat suaminya di Hospital Raja Permaisuri Bainun (HRPB) petang tadi.
Ketua Polis Daerah Ipoh, Asisten Komisioner A. Asmadi Abdul Aziz berkata, wanita itu tiba dari Kuala Lumpur petang tadi bagi mengenal pasti mayat Ooi Chee Wei, 39.
Katanya, seorang lagi mangsa, Lee Tze Juin, 32, yang juga dari Kuala Lumpur bagaimanapun belum dibuat pengecaman oleh warisnya.
“Bedah siasat ke atas mangsa akan dijalankan esok. Setakat ini kes diklasifikasikan sebagai mati mengejut,” katanya.
Artikel berkaitan : Dua mayat mangsa runtuhan tanah ditemui bertindih
Hujan lebat berterusan sejak semalam menyebabkan runtuhan tanah di sebuah vila di resort berkenaan dan mengakibatkan dua mangsa terperangkap dalam kejadian kira-kira pukul 1 pagi.

Mayat kedua-dua mangsa ditemui dalam keadaan bertindih oleh pasukan mencari dan menyelamat di bahagian jakuzi dalam bilik tersebut selepas operasi dijalankan hampir 10 jam. -K! ONLINEpengen


Ada pihak intip pergerakan pasukan pemantau
Oleh NOR AZIHAN MD. GHAZALI

10 November 2020, 7:08 pm
SHAH ALAM – Kerajaan Selangor mengesyaki terdapat pihak tidak bertanggungjawab telah melakukan pengintipan pergerakan pasukan pemantau pihak berkuasa sebelum melakukan pencemaran.
Menteri Besar, Datuk Seri Amirudin Shari berkata, ini berikutan perbuatan mencemar sumber air itu kebanyakan dilakukan di luar waktu kawalan pasukan tersebut.
“Saya syaki mereka telah kenal pasti waktu bertugas pasukan, perbuatan itu dilakukan di luar waktu kawalan.
“Lagipun petugas mempunyai jadual, bukan tempoh 24 jam mereka akan berkampung di situ,” katanya kepada pemberita di lobi Dewan Annex Bangunan Dewan Undangan Negeri di sini hari ini.
Amirudin turut menegaskan wujud pihak kurang senang di sebalik tindakan tegas yang dilaksanakan kerajaan negeri berkaitan isu pencemaran sungai di negeri ini.
Beliau yang jelas terkilan apabila sering dipersalahkan apabila insiden pencemaran air di Loji Rawatan Air (LRA) Sungai Selangor berlaku.

“Ia susulan kejayaan kita menghalang antara lima hingga enam pencemaran daripada berlaku dalam tempoh satu hingga dua minggu ini.
“Saya faham, pasti saya dan exco dipersalahkan, tetapi ada mereka yang tidak senang apabila kita membuat tindakan yang tegas dan bersungguh-sungguh untuk memastikan hal ini tidak berulang.
“Ini satu cabaran kepada kerajaan negeri dalam menyelesaikan isu air apatah lagi kejadian yang sudah lama tidak berlaku, apabila ia melibatkan loji rawatan Indah Water Konsortium (IWK),” katanya.
Mengulas lanjut mengenai Rang Undang-undang (RUU) Lembaga Urus Air Selangor (LUAS) semalam, beliau menjelaskan penasihat undang-undang (LA) akan menghantar notis ke istana selepas ini bagi mendapatkan tandatangan Sultan Sulangor, Sultan Sharafuddin Idris Shah untuk membolehkan undang-undang itu dikuatkuasakan.
“Undang-undang itu hanya sah setelah baginda menurunkan tandatangan ataupun jangkaan sebulan dari tempoh RUU itu mendapat kululusan di Sidang DUN,” katanya. -K! ONLINE


Uniqlo buka premis tunggal dengan konsep baharu bulan depan
Oleh KOSMO!

10 November 2020, 9:08 pm
KUALA LUMPUR – Peruncit pakaian antarabangsa, Uniqlo bakal membuka premis tunggalnya di Bandar Sri Damansara di sini dengan pengenalan konsep baharu bagi jenama dari Jepun itu yang dijadualkan pada Disember depan.
Kedai Uniqlo pertama di negara ini yang terletak di luar pusat beli-belah itu dijadualkan dibuka pada bulan depan.
Premis baharu ini menjadikan Malaysia sebagai pasaran kelima di luar Jepun yang membawa konsep kedai serupa selepas Korea Selatan, Taiwan, Thailand dan Filipina.

Ketua Pegawai Eksekutif Uniqlo Malaysia dan Singapura, Yuki Yamada berkata, operasi Uniqlo di Malaysia telah memasuki tahun ke-10 pada November ini.
“Kami kini memiliki kehadiran kukuh dengan 51 kedai fizikal di pusat beli-belah merentasi 12 negeri, selain kedai online,” katanya dalam kenyataan yang dikeluarkan di sini semalam.
Yamada menerangkan, premis baharu merupakan sebahagian daripada perkembangan berterusan Uniqlo bagi melengkapi rangkaian premis sedia ada.

“Ia direka untuk memiliki ruang yang mencukupi untuk semua termasuk keluarga dengan anak kecil, warga emas dan orang kelainan upaya selain mempunyai ruang parkir sendiri.
“Konsep kedai di tepi jalan ini pada asasnya lebih dekat dengan pelanggan bagi memudahkan mereka lebih cepat dan mudah ke Uniqlo,” terang beliau.


Kumpulan IEEE UTeM harumkan nama Malaysia
Oleh DIYANATUL ATIQAH ZAKARYA

10 November 2020, 8:15 pm
ALOR GAJAH – Kumpulan Institut Jurutera Elektrik dan Elektronik (IEEE) Cawangan Universiti Teknikal Malaysia Melaka (UTeM) berjaya mengharumkan nama Malaysia apabila merangkul kedudukan naib johan dalam pertandingan Membina Laman Sesawang Pelajar Global IEEE 2020, baru-baru ini.
Pertandingan anjuran Komuniti Aktiviti Pelajar MGA IEEE itu bertujuan untuk mendedah dan mempromosikan laman web pelajar yang mampu memberi maklumat mengenai aktiviti, maklumat teknologi terkini, peluang belajar dan faedah-faedah IEEE.
UteM dalam satu kenyataan berkata, pertandingan itu merangkumi usaha kreativiti bagi memudahkan pelajar dalam cawangan IEEE memperoleh maklumat.
“Pertandingan ini telah mendapat penyertaan hebat lebih 25 pasukan dalam kalangan kumpulan mahasiswa institusi pengajian tinggi dari seluruh dunia melibatkan 10 kawasan wilayah masing-masing.
“Kejayaan kumpulan IEEE Cawangan UTeM ini telah melayakkan mereka menerima hadiah berupa wang tunai sebanyak RM2, 000 bersama sijil penghargaan atas kemenangan tersebut,” katanya.
Naib Canselor UTeM, Prof. Datuk. Dr. Raha Abdul Rahim turut meluahkan rasa bangga dengan perkembangan itu apabila pensyarah dan pelajarnya berjaya mengaplikasikan ilmu dan kepakaran di pentas antarabangsa.

Katanya, pencapaian itu menggambarkan bahawa UTeM terus menyemarakkan budaya pembelajaran efektif serta penyuntikan konsep kreativiti dan inovasi yang diserapkan dalam kalangan pelajarnya.
“Saya berharap agar kumpulan pensyarah dan mahasiswa UTeM terus menyerlah jauh dalam pelbagai bidang lagi sekaligus menjulang nama universiti dan negara di pentas dunia,” katanya.
Sementara itu Pensyarah Fakulti Kejuruteraan Elektrik (FKE), UTeM yang merupakan penyelia kumpulan IEEE Cawangan UTeM, Prof. Madya Dr. Chong Shin Horng berkata, pasukan itu telah mengambil masa sekurang-kurang dua bulan untuk membina laman sesawang IEEE Cawangan UTeM.
Jelasnya, proses itu bermula daripada peringkat pemohonan seterusnya menambah, menyusun serta mengemaskini maklumat dalam laman sesawang, selain cabaran bagi memastikan laman sesawang menjadi lebih informatif serta menarik perhatian dunia.
Katanya, usaha keras itu berbaloi apabila kesemua kriteria yang merangkumi enam kategori iaitu kandungan, kemampuan navigasi, keaslian, persembahan keseluruhan, kemudahalihan dan masa muat berjaya dipenuh.
Pasukan IEEE Cawangan UTeM dianggotai seramai empat orang pelajar masing-masing tiga pelajar dari Sarjana Muda Kejuruteraan Elektrik dengan kepujian iaitu Woo Xiu Juan, Ng Chi Yuan dan Yeap Sheng Yi manakala seorang lagi adalah R. Vikneswaran yang merupakan pelajar Sarjana Muda Kejuteraan Elektronik dengan kepujian.
Terdahulu, kedudukan juara pertandingan itu berjaya dirangkul oleh mahasiswa dari Universiti Pueruana Cayetano Heredia, Peru manakala tempat kedua dari Universidade do Porto, Portugal dan tempat ketiga UPIITA, Mexico. -K! ONLINE


PLANMalaysia perlu main peranan rancang guna tanah negara – Zuraida
Oleh MOHD. HUSNI MOHD. NOOR

10 November 2020, 7:28 pm
PUTRAJAYA – Kementerian Perumahan dan Kerajaan Tempatan (KPKT) mahu PLANMalaysia menjadi sebuah jabatan kerajaan yang penting pada masa depan selari peranannya merancang guna tanah di negara ini.
Menterinya, Zuraida Kamaruddin berkata, beliau juga mahu PLANMalaysia turut menguatkuasakan peranannya bukan hanya di peringkat persekutuan sebaliknya di negeri-negeri.
“Saya ingin letakkan PLANMalaysia sebagai satu jabatan yang sangat penting kerana jabatan ini yang menentukan apa pengguna tanah di negara kita.
“Saya melihat guna tanah di negara ini tidak mengikut perancangan asal khususnya di peringkat negeri. Sebagai contoh, ada tempat sepatutnya dijadikan kawasan lapang tetapi dibina bangunan.
“Ada juga kawasan yang perlu dibangunkan sebagai taman permainan tetapi ditukar kepada kompleks beli-belah,” katanya ketika berucap pada majlis Sambutan Hari Perancangan Bandar Sedunia peringkat Kebangsaan 2020 di sini hari ini.
Program itu turut ditayangkan secara virtual di laman Facebook KPKT.

Zuraida berkata, PLANMalaysia harus memikirkan kaedah bagi memastikan mereka turut mempunyai kuasa supaya guna tanah mengikut perancangan asal sekali gus menjamin pembangunan manpan.
Pada majlis sama, Zuraida turut menyempurnakan majlis penyampaian Anugerah Kehijauan Hijau 2020 (AKH2020) secara atas talian kepada pemenang bertuah.
AKH2020 dibahagikan kepada lima kategori iaitu kategori perumahan bertanah, perumahan bertingkat, kampung dalam bandar, kampung luar bandar dan pihak berkuasa tempatan (PBT).
Tempat pertama bagi kategori perumahan bertanah dimenangi oleh Komuniti Rukun Tetangga Al-Husna, Seksyen 20, Shah Alam Selangor manakala, ketegori perumahan bertingkat pula milik Komuniti Rukun Perumahan Awam Seri Perlis 2, Kuala Lumpur.
Selain itu, Surau Kampung Tersusun Batu Putih, Kampar, Perak meraih tempat pertama bagi kategori kampung dalam bandar manakala, kategori kampung luar bandar dimenangi oleh Mohd. Hazwan Mohd. Jalani dari Kampung Sementa, Kapar, Klang, Selangor.
Bagi kategori PBT pula, tempat pertama diraih oleh Presint 8 yang mewakili Perbadanan Putrajaya (PPj).
Tiga pemenang dipilih bagi setiap kategori yang mana tempat pertama membawa pulang RM5,000, tempat kedua (RM4,000) dan tempat ketiga (RM2,500).
Selain itu, Anugerah Khas (Ikon IKH2020) dimenangi oleh Mohd. Hazwan manakala, Anugerah Khas Yang Berhormat Menteri Perumahan dan Kerajaan Tempatan pula dimenangi oleh Komuniti Rukun Tetangga Al-Husna. -K! ONLINE


Majlis Ekonomi Digital dan 4IR terajui usaha kekalkan kelestarian pembangunan negara
Oleh NOR IDAYU BOSRO

10 November 2020, 9:09 pm
PUTRAJAYA – Majlis Ekonomi Digital dan Perindustrian Keempat (4IR) Negara akan menerajui usaha untuk mengekalkan kelestarian pembangunan negara dalam arus kemajuan global yang secara umumnya semakin menjurus kepada pendigitalan intensif merentasi segala aspek ekonomi dan kehidupan.
Pejabat Perdana Menteri (PMO) dalam satu kenyataan berkata, sebanyak enam kluster dikenal pasti sebagai komponen penggerak agenda ekonomi digital dan 4IR.
Kenyataan itu berkata, lima kluster akan dipengerusikan oleh menteri berkaitan iaitu Kluster Ekonomi dipengerusikan oleh Menteri Kanan Perdagangan Antarabangsa dan Industri, Datuk Seri Mohamed Azmin Ali; Menteri Sumber Manusia, Datuk Seri M. Saravanan (Bakat Digital); Menteri Pembangunan, Wanita, Keluarga dan Masyarakat, Datuk Seri Rina Mohd. Harun (Masyarakat); Menteri Komunikasi dan Multimedia, Datuk Saifuddin Abdullah, (Infrastruktur Digital dan Data) dan Menteri Sains, Teknologi dan Inovasi, Khairy Jamaluddin Abu Bakar (Teknologi Baru Muncul).
Menurut kenyataan itu, Kluster Kerajaan di bawah Majlis Ekonomi Digital dan 4IR itu pula dipengerusikan oleh Ketua Setiausaha Negara, Tan Sri Mohd. Zuki Ali selain turut dianggotai wakil sektor awam, sektor swasta, industri dan akademia.
“Sebuah Jawatankuasa Pemandu yang dipengerusikan Menteri di Jabatan Perdana Menteri (Ekonomi), Datuk Seri Mustapa Mohamed juga diwujudkan untuk memacu kolaborasi antara pelbagai kementerian dan agensi serta pihak swasta dalam merealisasikan agenda ekonomi digital dan 4IR yang berpandukan hala tuju pihak Majlis.
“Semua Ketua Setiausaha atau Ketua Pengarah yang terbabit dengan keenam-enam kluster dilantik sebagai Ahli Jawatankuasa Pemandu mewakili Pengerusi Kluster masing-masing,” katanya di sini hari ini.

Terdahulu, Perdana Menteri, Tan Sri Muhyiddin Yassin hari ini mempengerusikan mesyuarat pertama Majlis Ekonomi Digital dan 4IR Negara menerusi sidang video.
Menerusi mesyuarat itu, beliau menekankan bahawa digitalisasi adalah satu budaya yang kini menjadi antara norma baharu yang perlu diarusperdanakan di semua peringkat termasuk dalam sektor kerajaan, swasta dan masyarakat.
Menurutnya, sehubungan itu, perancangan, penyelarasan dan pemantauan dasar di peringkat kebangsaan adalah amat penting serta perlu diberi perhatian.
“Pandemik Covid-19 menuntut kerajaan mempercepatkan pembangunan teknologi 4IR dan pelaksanaan ekonomi digital.
“Sehubungan itu, negara memerlukan suatu dasar yang jelas, usaha dan tindakan bersepadu serta kerjasama yang erat antara semua pihak atau whole-of-nation approach,” katanya.
Sementara itu, kenyataan PMO berkata, Majlis Ekonomi Digital dan 4IR Negara akan mengambil alih peranan hampir semua jawatankuasa berkaitan digital dan teknologi yang dipengerusikan oleh Perdana Menteri sebelum ini.
Selain itu, katanya, semua majlis, jawatankuasa dan pasukan petugas digital dan teknologi yang dipengerusikan oleh menteri, pegawai kanan kementerian dan agensi akan diselaras atau digabungkan di bawah enam kluster baharu yang diwujudkan itu.
“Penubuhan Majlis ini dengan struktur tadbir urus yang bersepadu bakal meningkatkan keupayaan negara dalam mengoptimumkan perkembangan teknologi 4IR dan memastikan pertumbuhan ekonomi digital sejajar dengan Wawasan Kemakmuran Bersama 2030 dan Agenda Pembangunan Mampan 2030,” katanya.
Majlis Ekonomi Digital dan 4IR adalah tadbir urus tertinggi dalam menetapkan dasar, pelaksanaan serta pemantauan strategi dan inisiatif ekonomi digital dan 4IR di Malaysia.
Penubuhan Majlis itu sejajar dengan hasrat kerajaan untuk memastikan pembangunan ekonomi digital di negara ini adalah bersifat inklusif dengan memanfaatkan sepenuhnya potensi teknologi 4IR. -K! ONLINE


LUAS kesan bahan tercemar di loji Taman Velox
Oleh MOHD RASDAN AHMAD

10 November 2020, 7:39 pm
PETALING JAYA – Lembaga Urus Air Selangor (LUAS) telah mengenalpasti terdapat bahan tercemar dibuang di Loji Rawatan Kumbahan di Taman Velox, Rawang.
Ketua Setiausaha Kementerian Alam Sekitar Dan Air, Datuk Seri Ir Zaini Ujang berkata, pihaknya percaya bahan tercemar itu dibuang oleh individu tidak bertanggungjawab di Loji Kumbahan Indah Water Konsortium (IWK) di kawasan tersebut.
“Pihak kami sudah mengenal pasti punca pencemaran dan sedang berusaha menutup loji tersebut sepenuhnya serta membuang cecair berwarna merah yang dihasilkan oleh pihak tidak bertanggungjawab.
” Pihak kami juga berjaya memerangkap bahan tercemar berkenaan dan kerja-kerja membersihkan loji itu sedang giat dijalankan.
” Kita akan tutup loji sepenuhnya dan keluarkan air berwarna merah itu daripada loji ini, air itu dikeringkan malam ini juga dan dihantar ke loji lain untuk dirawat,” jelas Zaini ketika sidang akhbar hari ini. – K! ONLINE.


BSKU rekod keterangan Ahmad Jauhari, Chai Eian
Oleh NOR IDAYU BOSRO

10 November 2020, 7:16 pm
PUTRAJAYA – Biro Siasatan Kemalangan Udara (BSKU), Kementerian Pengangkutan hari ini merekodkan kenyataan dua mangsa yang terselamat dalam kejadian kemalangan helikopter di Taman Melawati pada 8 November lalu
Kedua-dua mangsa tersebut ialah bekas Ketua Pegawai Eksekutif, Malaysia Airlines Berhad, Datuk Ahmad Jauhari Yahya, 66, yang menerbangkan helikopter dan penumpang, Tan Chai Eian, 51.
Kementerian Pengangkutan dalam satu kenyataan berkata, penyiasatan yang dilaksanakan tidak bertujuan untuk membuktikan kesalahan atau liabiliti.
Kenyataan itu berkata, penyiasatan sebaliknya dilaksanakan bagi menentukan punca kemalangan bertujuan untuk menyelamatkan nyawa dan menghindari kejadian sama pada masa hadapan.
“Kedua-dua mangsa telah memberi kerjasama yang sangat baik semasa soal siasat yang dijalankan.
“Sekali lagi ditegaskan bahawa tujuan utama penyiasatan dilaksanakan adalah untuk menentukan hal keadaan dan punca kemalangan dengan tujuan untuk menyelamatkan nyawa dan juga mengelakkan berlaku kemalangan yang sama pada masa hadapan,” katanya dalam satu kenyataan di sini hari ini.

Tambahnya, BSKU akan mengeluarkan satu laporan penuh berhubung hasil siasatan termasuk syor penambahbaikan bagi keselamatan penerbangan awam setelah keseluruhan siasatan selesai.
Kosmo! 9 November lalu melaporkan, dua buah helikopter dari syarikat My Heli Club berlanggar sesama sendiri di udara sebelum satu daripadanya hilang kawalan dan terhempas di Taman Melawati.
Kejadian itu mengorbankan bekas tentera laut, Mohamed Sabri Baharom, 56, yang menerbangkan helikopter berwarna biru dan penumpangnya, Mohd. Irfan Fikri Mohamed Rawi, 41.
Sebuah lagi helikopter bewarna merah yang diterbangkan Ahmad Jauhari bagaimanapun berjaya membuat pendaratan selamat dan dia bersama Chai Eian hanya mengalami kecederaan ringan. -K! ONLINE


Polis sahkan terima laporan pencemaran bau
Oleh MOHD YUNUS YAKKUB

10 November 2020, 8:17 pm
SHAH ALAM – Polis Selangor mengesahkan telah menerima laporan berhubung pencemaran bau yang dikesan di Loji Rawatan Air (LRA) Rantau Panjang.
Ketua Jabatan Siasatan Jenayah (JSJ) Selangor, Datuk Fadzil Ahmat berkata, laporan itu dibuat oleh seorang pegawai penguatkuasa Lembaga Urus Air Selangor (LUAS) kira-kira pukul 3 petang tadi.
“Siasatan awal pihak LUAS mendapati air di loji disyaki mengandungi bahan pelarut hingga ke tahap 8 ton.
“Ekoran itu, bekalan air terpaksa ditutup hingga kerja pembersihan selesai,” katanya dalam kenyataan di sini hari ini.
Jelas Fadzil, pihak JSJ Ibu Pejabat Polis Daerah Gombak telah membuka kertas siasatan mengikut Seksyen 430 Kanun Keseksaan.
Artikel berkaitan : LUAS kesan bahan tercemar di loji Taman Velox

Terdahulu, Kosmo! melaporkan pencemaran bau yang mengakibatkan empat buah LRA iaitu Sungai Selangor Fasa 1, 2, 3 dan LRA Rantau Panjang dihenti tugas hari ini adalah disebabkan pembuangan cecair pelarut di lubang loji kumbahan Indah Water Konsortium (IWK) di Taman Velox, Rawang di sini.
Pengerusi Jawatankuasa Tetap Pelancongan, Alam Sekitar, Teknologi Hijau, Hal Ehwal Orang Asli Selangor, Hee Loy Sian berkata, pihaknya mengesyaki wujud sabotaj di sebalik insiden pencemaran tersebut.
Henti tugas empat LRA itu bermula pukul 12.20 hingga 12.45 tengah hari tadi mengakibatkan gangguan air tidak berjadual kepada lebih 1.1 juta pemegang akaun Air Selangor.
Gangguan itu merangkumi 1,279 di Wilayah Persekutuan Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat.
Ini merupakan kejadian ketiga berturut-turut berlaku dalam tempoh tiga bulan bermula September lalu yang mengakibatkan henti tugas di LRA sama. -K! ONLINE


Operasi SAR dua beradik hilang diteruskan esok
Oleh IVAN AMIRUL

10 November 2020, 6:56 pm
KENINGAU – Usaha mencari dua beradik yang hilang selepas kenderaan pacuan empat roda dinaiki bersama bapa dihanyutkan arus deras di Sungai Liawan, Kampung Dangulad ditangguhkan setakat pukul 5 petang tadi.
Ketua Balai Bomba dan Penyelamat (BBP) Keningau, Mudi Pengiran berkata, usaha mencari mangsa hilang dikenali sebagai Jason Lim, 6 tahun dan Amber Lim, 4 tahun masih belum menunjukkan sebarang penemuan.
Bagaimanapun, Mudi berkata, usaha pencarian ini akan diteruskan esok sehingga kedua-dua mangsa ditemui.
“Operasi pencarian yang dilaksanakan meliputi kawasan Sungai Liawan, tempat kejadian sehingga Sungai Pegalan.
“Usaha pencarian yang dijalankan setakat ini membabitkan 35 anggota daripada pelbagai agensi.
“Pasukan bomba sudah mengerahkan keanggotaan terbabit supaya mencari mangsa menggunakan kaedah bersesuaian,” katanya ketika dihubungi hari ini.

Terdahulu, dua beradik terbabit dalam kejadian malam tadi dikatakan dalam perjalanan pulang ke rumah sebelum kenderaan pacuan empat roda yang dipandu bapa mereka hanyut ketika cuba melintasi jambatan konkrit di kampung berkenaan.
Kenderaan jenis Toyota Hilux itu dihanyutkan arus deras selepas air dikatakan tiba-tiba naik mendadak. -K! ONLINE


Pengusaha taska, tadika swasta tanggung kerugian RM50 juta
Oleh SUBKHI SUDARJI

10 November 2020, 6:23 pm
CYBERJAYA – Sebanyak 5,000 pengusaha serta persatuan-persatuan pendidikan awal kanak-kanak dan sekolah-sekolah swasta Malaysia menanggung kerugian hampir RM50 juta dalam tempoh Perintah Kawalan Pergerakan (PKP).
Wakil persatuan, Mohd. Fadzil Hashim berkata, jumlah berkenaan dicatatkan dalam tempoh PKP mulai Mac hingga Jun lalu ekoran penutupan institusi pendidikan awal termasuk taska dan tadika.
Beliau yang juga Pengasas Kumpulan Brainy Bunch berkata, pihak sekolah terbabit menanggung kerugian kerana tiada sumber kewangan dan hanya bergantung kepada yuran pelajar sehingga sukar untuk membayar bil, gaji
guru serta sewa bulanan premis.
“Pandemik Covid-19 telah memberi kesan yang besar kepada pengusaha-pengusaha pendidikan swasta.
“Oleh kerana sekolah tidak dapat dibuka dan pengajaran dan pembelajaran terpaksa dibuat secara emergency remote teaching (ERT), kebanyakan sekolah tidak dapat mengutip yuran penuh daripada ibu-bapa,” katanya pada sidang akhbar di Malakat Mall di sini hari ini.
Mengulas lanjut, Mohd. Fadzil berkata, penutupan sekolah dan sektor pendidikan itu membabitkan pelbagai pihak berkepentingan membabitkan lima juta orang murid dan pelajar serta lebih 500,000 orang guru serta pensyarah.

Beliau berkata, sekiranya keadaan berterusan, para pengusaha pendidikan swasta akan menghadapi masalah aliran tunai yang tenat sehingga mengancam viabiliti sekolah-sekolah berkenaan dan berkemungkinan sebahagian besarnya berdepan penutupan operasi.
“Sekiranya kanak-kanak boleh dibenarkan untuk ke pusat beli-belah, pasar raya, restoran, tempat awam dan sebagainya, kami berharap KPM dapat melihat rasional dan keperluan untuk dikaji semula tempoh penutupan selama empat bulan ini,” katanya.
Pada masa sama, beliau memohon kerajaan mengkaji semula penutupan prasekolah yang diadakan sehingga hujung tahun ini serta memberi keutamaan penutupan kepada sekolah yang berada di zon merah sahaja.
“Kami memohon kepada kerajaan agar membenarkan sekolah yang berada di zon selamat meneruskan operasi mengikut prosedur operasi standard (SOP) yang ditetapkan Majlis Keselamatan Negara dan Kementerian Kesihatan,” katanya.
Menurutnya, permohonan itu mewakili 25 persatuan sekolah swasta yang berharap agar kerajaan menimbangkan semula arahan penutupan sekolah kerana turut menimbulkan masalah kepada ibu bapa yang bekerja.
Katanya, pendidikan swasta di peringkat sekolah dan prasekolah adalah satu komponen penting dalam sistem pendidikan di negara ini selain turut menyumbang kepada pembangunan ekonomi negara serta memberi sumbangan besar kepada pembangunan sumber manusia.
“Oleh itu, kami memohon ihsan pihak kementerian untuk membenarkan institusi pendidikan swasta beroperasi mengikut SOP ketat serta mengambil kira peraturan-peraturan yang ditetapkan,” katanya.
Tambahnya, bagi tujuan itu juga satu memorandum akan dihantar kepada Perdana Menteri, Tan Sri Muhyiddin Yassin esok agar penelitian semula berhubung perkara berkenaan dapat diambil. -K! ONLINE


Pekerja sektor awam dan swasta dibenarkan bekerja dari rumah
Oleh AHMAD SHAHERMAN SHAMSURI

10 November 2020, 5:44 pm
PETALING JAYA – Pekerja sektor awam dan sektor industri di negeri-negeri yang dikenakan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) akan dibenarkan bekerja dari rumah.
Menteri Kanan Keselamatan, Datuk Seri Ismail Sabri Yaakob berkata, arahan tersebut akan dilaksanakan selepas Jabatan Perkhidmatan Awam (JPA) mengeluarkan surat pekeliling berkaitan hal itu kepada semua negeri yang terlibat.
Katanya, bagi sektor industri, maklumat lanjut akan diumumkan oleh pihak Kementerian Perdagangan Antarabangsa dan Industri (MITI) dalam masa yang terdekat.
“Seperti pekeliling yang telah diedarkan sebelum ini, bagi sektor awam, jumlah kehadiran adalah maksimum 30 peratus yang akan ditentukan oleh ketua jabatan masing-masing.
“Arahan ‘work from home’ atau bekerja dari rumah ini tidak melibatkan sektor-sektor tidak formal seperti peruncitan, restoran, perladangan, pertanian, perikanan dan lain-lain,”katanya pada sidang akhbar hari ini. -K! ONLINE


Polis Johor terima 4,898 permohonan rentas daerah, negeri
Oleh MOHD SHARKAWI LONDING

10 November 2020, 5:42 pm
JOHOR BAHRU – Seramai 4,898 permohonan rentas daerah dan negeri telah diterima polis negeri ini sejak pelaksanaan Perintah Kawalan Pergerakan Bersyarat (PKPB) bermula sejak Isnin lalu.
Ketua Polis Johor, Datuk Ayob Khan Mydin Pitchay berkata, terdapat 4,822 permohonan telah diluluskan dan ia berkaitan alasan munasabah yang ditetapkan Majlis Keselamatan Negara seperti kecemasan dan rawatan.
Katanya lagi, hanya 76 permohonan ditolak kerana mempunyai alasan diberikan tidak mempunyai asas kukuh seperti mana ditetapkan oleh pihak berkuasa.
“Sejak sekatan jalan raya (SJR) mula operasi pada kelmarin, terdapat 68 kenderaan telah diarahkan berpatah balik kerana tidak mempunyai permit pergerakan merentas daerah atau negeri.
“Kita akan serta-merta mengarahkan mereka berpatah balik dan jika enggan kompaun akan dikenakan berdasarkan peraturan di bawah PKPB,” katanya dalam sidang akhbar selepas mengadakan tinjauan SJR di Plaza Tol Skudai di sini hari ini.
Menurut Ayob Khan, pihaknya sehingga kini masih tidak menerima laporan orang ramai beratur dan bersesak di balai polis untuk memohon rentas daerah atau negeri.

Katanya, pihaknya akan memudahkan urusan permohonan tersebut sekiranya orang ramai berbuat demikian mempunyai alasan yang kukuh.
“Saya dah arahkan Ketua Polis Daerah dan Ketua Balai untuk mempermudahkan urusan permohonan rentas,” katanya. -K! ONLINE


13 individu dikompoun langgar SOP PKPB
Oleh IVAN AMIRUL

10 November 2020, 6:46 pm
LABUAN – Seramai 13 individu berusia lingkungan 17 sehingga 32 tahun  dikenakan tindakan kompaun dalam dua pemeriksaan berasingan yang dijalankan Ibu Pejabat Polis Daerah (IPD) Labuan semalam.
Ketua Polis Daerah Labuan Superintendan Muhammad Farid Ahmad berkata, kes pertama melibatkan pengeluaran kompaun ke atas tiga lelaki ketika pemeriksaan sekatan jalan raya (SJR) di Jalan Tun Mustapha.
Muhammad Farid berkata, ketiga-tiga individu berkenaan didapati berada dalam sebuah kenderaan persendirian yang sama dalam kejadian kira-kira pukul 9.30 pagi itu.
“Selain itu, kes kedua melibatkan kompaun terhadap 10 lelaki.
“Semua individu berkenaan dikompaun ketika sedang bermain futsal di gelanggang kawasan perumahan LDA, Kampung Sungai Bedaun kira-kira pukul 8 malam semalam,” katanya dalam kenyataan akhbar hari ini.
Dalam pada itu, Muhammad Farid menyatakan tiga individu awal dikompaun didapati melanggar prosedur operasi standard (SOP) Perintah Kawalan Pergerakan Bersyarat (PKPB) iaitu menaiki kenderaan melebihi dua orang yang dibenarkan manakala aktiviti sukan yang dibenarkan pula hanya boleh membabitkan individu saja.

Sementara itu, beliau menasihatkan masyarakat Labuan agar sentiasa mematuhi SOP PKPB yang ditetapkan dalam usaha membendung penularan pandemik Covid-19.
“Kegagalan mematuhi SOP yang ditetapkan akan menyebabkan tindakan undang-undang akan diambil terhadap mereka yang terbabit,” katanya. -K! ONLINE


SJR : Masih ada beri alasan tidak munasabah
Oleh DIYANATUL ATIQAH ZAKARYA

10 November 2020, 6:26 pm
ALOR GAJAH – Mahu membeli-belah di Tangkak, Johor antara alasan tidak munasabah yang diberikan oleh segelintir pemandu ketika ditahan di sekatan jalan raya (SJR) sepanjang pelaksanaan Perintah Kawalan Pergerakan Bersyarat (PKPB) di negeri ini.
Timbalan Ketua Polis negeri, Datuk Sharul Lalli Masduki berkata, sepanjang SJR sehingga tengah malam tadi, hampir 100 buah kenderaan diarahkan berpatah balik selepas gagal mengemukakan surat kebenaran rentas negeri dan memberikan alasan-alasan remeh.
Katanya, situasi itu sekali gus menunjukkan masih ramai yang berdegil dan tidak mengambil serius mengenai penularan pandemik Covid-19 yang kini telah mengorbankan seramai 294 nyawa, sehingga semalam.
“Sepanjang SJR sehingga tengah malam tadi, seramai 87 buah kenderaan telah diarah berpatah balik kerana tidak mempunyai surat rentas negeri malah ada yang tinggal di kawasan sempadan negeri ketika ditahan memberikan alasan mahu ke Tangkak untuk membeli barangan keperluan.
“Ada juga yang memberitahu mahu menziarahi sanak saudara walaupun perkara itu sudah jelas tidak dibenarkan kecuali hanya kes-kes kecemasan,” katanya ketika ditemui selepas mengadakan tinjauan SJR di Plaza Tol Ayer Keroh, di sini hari ini.
Mengulas lanjut, Sharul Lalli berkata, sebanyak 12,150 buah kenderaan telah diperiksa di lapan lokasi SJR di negeri ini yang dilaksanakan oleh pasukan Polis Diraja Malaysia (PDRM) bersama-sama Angkatan Tentera Malaysia (ATM) dan Jabatan Sukarelawan Malaysia (Rela).

Jelasnya, lapan lokasi SJR tersebut termasuklah di Plaza Tol Ayer Keroh; Plaza Tol Simpang Ampat; Plaza Tol Lipat Kajang; Cherana Putih; Kuala Linggi; Pulau Sebang; Kesang Pajak dan Lebuh Alor Gajah-Melaka Tengah-Jasin (AMJ) berhampiran Sungai Rambai.
“Polis Melaka turut melaksanakan sekatan jalan raya secara mobile (bergerak) selama 24 jam di beberapa lokasi untuk memberitahu orang ramai mengenai PKPB.
“Dalam perlaksanaan SJR dan pemantauan ini, seramai 1,236 orang anggota termasuk Angkatan Pertahanan Awam Malaysia (APM), ATM dan Rela telah ditempatkan untuk penugasan sepanjang PKPB kali ini,” katanya.
Dalam perkembangan sama, Sharul Lalli berkata, setakat semalam, sebanyak 4,073 permohonan telah diterima untuk merentas negeri sepanjang tempoh PKPB. -K! ONLINE


Isi petrol guna kad kredit tak perlu daftar Mysejahtera
Oleh AHMAD SHAHERMAN SHAMSURI

10 November 2020, 5:40 pm
PETALING JAYA – Individu yang membuat transaksi pembayaran menggunakan kad kredit, debit serta melalui tingkap kaunter ‘pigeon hole’ di stesen minyak tidak perlu mendaftar di aplikasi MySejahtera atau secara manual.
Menteri Kanan Keselamatan, Datuk Seri Ismail Sabri Yaakob berkata, pendaftaran MySejahtera akan dikenakan kepada individu yang membuat pembayaran di dalam premis, membeli barangan atau menggunakan mesin pengeluaran wang automatik (ATM).
Katanya, individu yang menggunakan tandas dan surau di stesen minyak juga perlu mendaftar di aplikasi Mysejahtera kerana mereka mungkin akan berjumpa dan bersentuh dengan orang lain.
“Individu yang mengisi angin tayar juga tidak perlu mendaftar melalui aplikasi My Sejahtera atau manual.
“Bagi individu yang menghantar kenderaan ke bengkel di stesen minyak, mereka perlu mendaftar melalui aplikasi MySejahtera atau manual,”katanya pada sidang akhbar hari ini.-K! ONLINE


Isi minyak: tidak perlu daftar Mysejahtera
Oleh AHMAD SHAHERMAN SHAMSURI

10 November 2020, 5:38 pm
PETALING JAYA – Individu yang membuat transaksi pembayaran menggunakan kad kredit, debit serta melalui tingkap kaunter ‘pigeon hole’ di stesen minyak tidak perlu mendaftar di aplikasi MySejahtera atau secara manual.
Menteri Kanan Keselamatan, Datuk Seri Ismail Sabri Yaakob berkata, pendaftaran MySejahtera akan dikenakan kepada individu yang membuat pembayaran di dalam premis, membeli barangan atau menggunakan mesin pengeluaran wang automatik (ATM).
Katanya, individu yang menggunakan tandas dan surau di stesen minyak juga perlu mendaftar di aplikasi Mysejahtera kerana mereka mungkin akan berjumpa dan bersentuh dengan orang lain.
“Individu yang mengisi angin tayar juga tidak perlu mendaftar melalui aplikasi MySejahtera atau manual.
“Bagi individu yang menghantar kenderaan ke bengkel di setesen minyak, mereka perlu mendaftar melalui aplikasi MySejahtera atau manual,” katanya pada sidang akhbar hari ini.-K! ONLINE


346 sekolah belum laksana peperiksaan percubaan SPM
Oleh KOSMO!

10 November 2020, 6:52 pm
PUTRAJAYA – Sebanyak 346 atau 15 peratus daripada 2,350 buah sekolah masih belum melaksanakan peperiksaan percubaan Sijil Pelajaran Malaysia (SPM) bagi sesi tahun ini.
Ketua Pengarah Pelajaran, Datuk Dr Habibah Abdul Rahim berkata, untuk itu,  sekolah terbabit diminta untuk berbuat demikian apabila sesi persekolahan bermula pada 20 Januari tahun hadapan.
“Sebanyak 85 peratus atau 2,004 buah sekolah pula telah melaksanakan peperiksaan percubaan dan kementerian merakamkan ucapan terima kasih kepada sekolah dan guru yang buat ujian ini.
“Bagaimanapun semua sekolah telah menghabiskan silibus masing-masing, cuma tidak dapat melaksanakan peperiksaan percubaan kerana berada dalam kawasan PKPB,” katanya kepada pemberita pada sesi taklimat media Pengoperasian Institusi Pendidikan di sini hari ini.
Mengulas lanjut, Habibah berkata, peperiksaan percubaan itu adalah untuk mengukur tahap sebenar murid-murid dan hasil dapatan tersebut akan digunakan oleh guru-guru untuk membantu murid-murid.
Habibah berkata, pihaknya akan menganalisis keputusan peperiksaan percubaan SPM bagi membolehkan kementerian merangka strategi untuk membantu meningkatkan prestasi pelajar.

“Menerusi hasil peperiksaan percubaan SPM yang telah dijalankan, kementerian akan melihat apa subjek yang terkesan dan cara yang boleh dilakukan untuk membantu murid.
“Kita juga akan buat sesi dialog prestasi dengan Jabatan Pelajaran Negeri hujung bulan ini,” katanya.
Sementara itu, Habibah berkata, penjadualan peperiksaan SPM 2020 tidak akan menjejaskan kemasukan pelajar ke institusi pengajian tinggi (IPT).
“Kemasukan UPU online adalah di bawah Kementerian Pengajian Tinggi dan kita telah ambil kira tempoh peperiksaan (SPM) dan tempoh kemasukan ke universiti,” katanya. -K! ONLINE


Kes kekal tiga angka, enam kematian direkod
Oleh SITI A'ISYAH SUKAIMI

10 November 2020, 6:27 pm
PUTRAJAYA – Sebanyak 869 kes baharu direkodkan hari ini menjadikan jumlah kes positif Covid-19 di seluruh negara sebanyak 42,050 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, satu daripadanya kes import membabitkan warga asing tiba dari Nepal.
“Selain itu, sebanyak enam kes kematian berkaitan Covid-19 dilaporkan hari ini menjadikan sebanyak 300 kes kematian direkodkan sehingga kini.
“Pada masa sama, sebanyak 725 kes sembuh dicatatkan dan jumlah keseluruhan kes pulih Covid-19 di seluruh negara sebanyak 30,304 kes,” katanya pada sidang akhbar di sini hari ini.
Beliau berkata, terdapat 82 kes positif sedang dirawat di Unit Rawatan Rapi dengan 27 kes memerlukan alat bantuan pernafasan. -K! ONLINE


Pencemaran bau akibat buangan cecair di loji IWK
Oleh NOR AZIHAN MD. GHAZALI

10 November 2020, 6:08 pm
SHAH ALAM – Pencemaran bau yang mengakibatkan empat buah Loji Rawatan Air (LRA) dihenti tugas hari ini adalah disebabkan pembuangan cecair pelarut di lubang loji kumbahan Indah Water Konsortium (IWK) di Taman Velox, Rawang di sini.
Pengerusi Jawatankuasa Tetap Pelancongan, Alam Sekitar, Teknologi Hijau, Hal Ehwal Orang Asli Selangor, Hee Loy Sian berkata, penemuan tersebut hasil siasatan dilakukan pihak berkuasa di lokasi pencemaran tersebut.
“Insiden pencemaran itu didapati berlaku antara pukul 7 hingga 9 pagi dan dalam tempoh
sebelumnya didapati bacaan air di Sungai Gong dan Sungai Sembah adalah 0 ton.
“Kita mengesyaki wujud sabotaj di sebalik insiden pencemaran tersebut,” katanya pada perbahasan usul dalam Dewan Undangan Negeri (DUN) Selangor, hari ini.
Sehubungan itu, beliau menegaskan pihaknya telah membuat laporan polis bagi mencari dalang di sebalik insiden tersebut.
“Kita harap pihak yang bertanggungjawab melakukan perbuatan itu dikenakan tindakan yang sewajarnya

“Setakat ini empat LRA berkenaan masih ditutup dan tindakan susulan sedang dilakukan Lembaga Urus Air Selangor, Pengurusan Air Selangor Sdn. Bhd, Jabatan Pengairan dan Saliran (JPS) dan Jabatan Alam Sekitar (JAS),” katanya.
Terdahulu, Kosmo! melaporkan empat buah LRA dihenti tugas berikutan pencemaran bau bahan pelarut yang dikesan di Sungai Selangor hari ini.
LRA itu adalah Sungai Selangor Fasa 1,2,3 dan LRA Rantau Panjang yang dihenti tugas pukul 12.20 hingga 12.45 tengah hari tadi.
Ini merupakan kejadian ketiga berturut-turut berlaku dalam tempoh tiga bulan bermula September lalu yang mengakibatkan henti tugas di LRA sama.
Insiden itu mengakibatkan gangguan air tidak berjadual kepada lebih 1.1 juta pemegang akaun Air Selangor merangkumi 1,279 di Wilayah Persekutuan Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat. -K! ONLINE


Seorang tahanan reman kes bunuh positif Covid-19
Oleh MOHD SHARKAWI LONDING

10 November 2020, 5:35 pm
JOHOR BAHRU – Polis mengesahkan seorang tahanan reman kes bunuh di lokap Ibu Pejabat Polis Daerah (IPD) Segamat didapati positif Covid-19.
Ketua Polis Johor, Datuk Ayob Khan Mydin Picthay berkata, lelaki warga Myanmar berusia 29 tahun itu disahkan positif setelah ujian pengesanan Covid-19 dilakukan terhadap suspek berkenaan.
Beliau berkata, sehubungan itu, 60 pegawai dan anggota IPD tersebut telah menjalani ujian pengesanan dan mereka diarahkan untuk kuarantin di rumah masing-masing.
“Kita tunggu keputusan ujian pada petang ini, jika negatif mereka dibenarkan bertugas. Kalau positif, mereka perlu menjalani kuarantin di pusat kuarantin.
“Namun begitu, IPD Segamat masih beroperasi dan lokap berkenaan telah disanitasi,” katanya dalam sidang akhbar selepas mengadakan tinjauan di Sekatan Jalan Raya (SJR) di Plaza Tol Skudai di sini hari ini.
Suspek itu merupakan antara lapan individu yang berusia antara 29 hingga 35 tahun yang direman berhubung kes bunuh lelaki warga Bangladesh yang maut dalam satu pergaduhan berlaku di tapak pembinaan Taman Kenari, Bukit Siput, Segamat pada 3 November lalu.

Dalam kejadian pada pukul 10.40 malam itu, mangsa berusia 44 tahun maut akibat cedera parah setelah dilanggar sebuah kereta Proton Gen 2.
Manakala dua rakan mangsa yang lain pula cedera parah.-K! ONLINE


Kastam Kelantan rampas rokok seludup RM6.6 juta sejak awal tahun
Oleh ROHANA MOHD. NAWI

10 November 2020, 5:31 pm
KOTA BHARU – Jabatan Kastam Diraja Malaysia (JKDM) Kelantan merampas pelbagai jenis rokok seludup dengan nilaian cukai dianggarkan sebanyak RM6.6 juta sejak awal tahun ini.
Pengarah JKDM Kelantan, Mohd. Rakbi Mat Saud berkata, jumlah rampasan itu melibatkan sebanyak 126 kes hasil rampasan pihaknya di seluruh daerah dengan nilaian rampasan bernilai RM1.1 juta.
Katanya, meskipun kumpulan sindiket penyeludup menukar modus operandi untuk membawa masuk rokok secara haram, JKDM berjaya mengesan taktik yang digunakan mereka.
“Terbaharu, penyeludup dikesan menggunakan bot untuk membawa rokok seludup bagi mengaburi mata pihak berkuasa selepas semua pintu masuk di sempadan negara ditutup kecuali di Rantau Panjang.
“Bagaimanapun, kita berjaya mengesan bot penyeludup di perairan negara sebelum menjalankan operasi rampasan,” katanya ketika ditemui pemberita di Program Kastam Bersama Media di sini hari ini.
Mengulas lanjut, Mohd. Rakbi berkata, penyeludup membawa rokok seludup menggunakan bot besar dan bertindak berhenti di tengah laut.

Katanya, bot-bot kecil akan ke lokasi mereka untuk mengambil rokok seludup sebelum barangan itu dihantar kepada orang tengah yang sudah menunggu untuk dijual kepada peniaga.
“Kita sentiasa melakukan pemantauan di setiap daerah dan di sempadan negara yang turut dikawal oleh Pasukan Gerakan Am (PGA).
“Bagaimanapun, aktiviti menyeludup rokok semakin berkurangan sejak penularan wabak Covid-19 di negara ini apabila pihak PGA menjalankan kawalan ketat di sempadan negara,” katanya.
Dalam perkembangan lain, sejak penularan wabak Covid-19 di negara ini, seramai 45 anggota telah di tempatkan di Kompleks Kastam, Imigresen dan Kuarantin (CIQ), Rantau Panjang untuk melakukan pemeriksaan kenderaan perdagangan dari negara jiran.
Katanya, JKDM juga menempatkan lima anggota di Lapangan Terbang Sultan Ismail, Kota Bharu untuk membantu pemeriksaan penumpang. -K! ONLINE


Ingat lawak, ini fitnah sebenarnya
Oleh MOHD YUNUS YAKKUB

10 November 2020, 4:39 pm
SHAH ALAM – Penyampai radio Era FM, Mohamad Danial Mohd. Zaini, 27, menafikan terlibat dalam mana-mana sebarang pelaburan termasuk Asyran Dagang My yang telah mengekplotasikan gambar diri dan kereta miliknya, Ahad lalu.
Mohamad Danial berkata, tindakan individu tidak bertanggungjawab tersebut adalah fitnah semata-mata dalam melakukan penipuan terhadap orang ramai khususnya dalam fasa Perintah Kawalan Pergerakan (PKP) ini.
Katanya, perbuatan memuat naik gambar tersebut disedarinya kira-kira pukul 11.56 malam selepas menerima mesej daripada peminatnya di laman sosial Instagram rasminya.
“Individu itu mengiklan, mengedit, meletakkan nombor akaun dan logo bank negara serta sekiranya ingin menjana duit cepat, WhatsApp.
“Saya ingin menegaskan di sini tidak pernah mengikut mana-mana pelaburan sama ada haram atau sah. Ini fitnah,” katanya ketika ditemui selepas membuat laporan polis di Ibu Pejabat Polis Daerah Shah Alam di sini hari ini.
Kata Mohamad Danial, dia telah menghantar pesanan secara peribadi kepada pihak pengendali laman Facebook Asyran Dagang My untuk mengeluarkan posting tersebut namun tidak diendahkan.

Ujarnya, perkara tersebut adalah serius kerana melibatkan kredibiliti sebagai salah seorang selebriti di negara ini.
“Mereka (pengendali Asyran Dagang My) macam mencabar saya apabila masih terus menggunakan gambar tersebut dan tindakan mereka tidak ubah seperti scammer.
“Ini bukan benda bergurau, siap letak logo Bank Negara. Kalau hendak buat kelakar atau melawak sekalipun berpada-pada. Ibu saya sendiri terkejut dengan perkara itu,” katanya.
Mengulas lanjut, Mohamad Danial menegaskan kereta tersebut telah dibelinya sebelum PKP lagi menggunakan hasil titik peluh sendiri termasuk bekerja sebagai penyampai radio.
“Saya kongsi gambar kereta yang diterima pada minggu lalu untuk berkongsi kejayaan diri dengan rakan-rakannya. Perkara tidak boleh terima apabila menyatakan (pembelian kereta) itu hasil duit haram dan tipu orang,” katanya. -K! ONLINE


Wanita dicaci kerana nama Corona
Oleh KOSMO!

10 November 2020, 4:42 pm
LONDON – Seorang wanita Britain menerima banyak ugutan telefon dan pandangan serong orang ramai hanya kerana memiliki nama serupa dengan wabak koronavirus.
“Ada yang pernah memberitahu saya mereka tidak perlu mendengar pendapat seseorang yang dinamakan sempena nama virus,” kata wanita itu kepada Perbadanan Penyiaran Britain (BBC).
Corona Newton yang berasal dari Oldham, berdekatan bandar Manchester, berkata ketika dia sedang memandu kereta menuju ke klinik gigi minggu lalu, ada seorang lelaki menghubunginya semata-mata mahu menjerit kepadanya.
“Dia menjerit sambil mengatakan apa rasanya menjadi punca dunia sedang berdepan kemusnanahan,” katanya.
Malah ketika mesyuarat ibu bapa dan guru di sekolah, anak perempuannya dituduh berkelakuan tidak sopan hanya kerana menyebut nama Newton meskipun tidak merujuk soal pandemik Covid-19.
Newton yang berasal dari Ireland berkata dia diberi nama Corona sempena nama bidan yang membantu melahirkannya.

Sejak kecil, Newton sering berdepan ejekan akibat namanya.
Jika dahulu, nama Newton sering dikaitkan dengan jenama bir Corona.
“Orang pernah memanggil saya dengan nama Guinness dan Budweiser tetapi itu boleh dianggap gurauan.
“Kali ini, ejekan menjadi lebih menyakitkan hati terutama jika ia bertukar agresif,” katanya. – Agensi


Pencipta watak kartun popular Scooby-Doo meninggal dunia
Oleh KOSMO!

10 November 2020, 5:23 pm
WASHINGTON – Pencipta kartun popular Scooby- Doo, Ken Spears dilaporkan meninggal dunia pada usia 82 tahun.
Kematian Spears hanya berselang tiga bulan selepas pemergian rakan pencipta bersama kartun itu, Joe Ruby pada Ogos lalu.Joe meninggal dunia di usia 87 tahun kerana sakit tua di Westlake-Village, California.
Anak lelakinya, Kevin Spears mendedahkan ayahnya meninggal dunia pada Jumaat lalu akibat komplikasi berkaitan penyakit Lewy Body Dementia atau penyakit nyanyuk yang agresif, menurut laporan majalah Variety.
Ken dan Joe adalah pencipta bersama kartun animasi Scooby-Doo, Where Are You! yang mula ditayangkan pada tahun 1969.
Kartun animasi popular Scooby- Doo, Where Are You! ciptaan Spears dan Joe Ruby. – Hanna Barbera
“Ken akan sentiasa diingati tentang kecerdasan yang dimiliki, kebolehan berceritanya, kesetiaan kepada keluarga dan etika kerja yang tinggi,” kata Kevin.
“Dia bukan sahaja meninggalkan impak mendalam terhadap keluarga tetapi telah menyentuh banyak kehidupan selaku pencipta karakter kartun animasi Scooby-Doo.

“Ken adalah inspirasi kami sepanjang kehidupannya dan akan terus hidup dalam hati kami semua,” ujarnya.
Ken meninggalkan dua anak lelaki, Kevin dan Chris Spears, lima orang cucu dan tiga cicit. – Agensi


Semua pusat pelancongan di daerah Manjung ditutup kepada awam
Oleh SHAMSUL KAMAL AMARUDIN

10 November 2020, 4:26 pm
LUMUT – Semua kawasan pelancongan di daerah Manjung ditutup kepada orang ramai sepanjang tempoh Perintah Kawalan Pergerakan Bersyarat (PKPB) yang bermula semalam sehingga 9 Disember depan.
Ia melibatkan pantai Teluk Batik di Teluk Muroh, pantai Pasir Bogak dan Teluk Nipah di Pulau Pangkor, pantai Teluk Senangin di Segari serta kawasan pesisir air (waterfront) di Lumut.
Yang Dipertua Majlis Perbandaran Manjung (MPM), Syamsul Hazeman Md Salleh, berkata ia selaras dengan prosedur operasi standard (SOP) yang ditetapkan oleh Majlis Keselamatan Negara (MKN).
“Kita terpaksa hadkan aktiviti di semua kawasan tumpuan pelancongan. Tidak boleh berkelah dan aktiviti pelancongan tidak dibenarkan dalam kawasan PKPB.
“Pihak polis pun sepakat untuk kita tutup dulu sehingga arahan selanjutnya,” katanya ketika dihubungi di sini hari ini.
Beliau berkata, aktiviti beriadah di Kompleks Sukan MPM juga dilaksanakan mengikut SOP ditetapkan iaitu hanya 10 orang dibenarkan berada dalam kompleks berkenaan pada satu-satu masa.

Menurutnya, mereka hanya dibenarkan berada selama 30 minit sahaja dalam kompleks sukan itu bagi memberi peluang kepada orang lain pula untuk beriadah.
Ujarnya, langkah itu dilakukan selaras Akta Pencegahan dan Pengawalan Penyakit Berjangkit 1998 dan Akta Polis 1967 bagi membendung penularan penyakit Covid-19. – K! ONLINE


PN tubuhkan Badan Perhubungan Negeri
Oleh EDDY AQMAL MOHAMED HAMIDI

10 November 2020, 4:36 pm
PETALING JAYA – Majlis Tertinggi Perikatan Nasional bersetuju sebulat suara untuk menubuhkan Badan Perhubungan Negeri Perikatan Nasional bagi menyelaraskan aktiviti parti di peringkat negeri.
Setiausaha Agungnya, Datuk Seri Hamzah Zainudin berkata, keputusan itu antara yang dimuktamadkan dalam satu mesyuarat diadakan semalam bagi mengukuhkan kedudukan Perikatan Nasional sebagai parti politik yang menerajui kerajaan hari ini.
“Dalam hal ini, Pengerusi Badan Perhubungan Negeri yang akan dilantik oleh Pengerusi Perikatan Nasional akan memanggil dan mempengerusikan semua mesyuarat Badan Perhubungan Negeri.
“Selain itu, Majlis Tertinggi turut bersetuju sebulat suara melantik Datuk Seri Mohamed Azmin Ali sebagai Pengarah Pilihan Raya Perikatan Nasional bagi mengetuai persediaan jentera pilihan raya parti,”katanya menerusi satu kenyataan di sini hari ini.
Tambah Hamzah, Sayap Pemuda Perikatan Nasional yang dipimpin oleh Ir. Khairil Nizam Khirudin juga diminta untuk merancakkan lagi aktiviti di peringkat akar umbi agar dapat merapatkan silaturahim antara ahli-ahli parti.
“Majlis Tertinggi percaya keputusan-keputusan ini bakal memantapkan lagi gerak kerja Perikatan Nasional di semua peringkat dan menambah baik koordinasi dalam kalangan parti-parti komponen Perikatan Nasional,” jelas beliau. – K! ONLINE


Penganggur ugut bunuh ibu, adik kerana dadah
Oleh AZAHAR HASHIM

10 November 2020, 5:24 pm
KULIM – Seorang penganggur sanggup mengugut untuk membunuh ibu dan adik perempuannya bagi mendapatkan wang untuk membeli dadah dalam kejadian di Kampung Padang Ubi, Labu Besar di sini semalam.
Dalam kejadian kira-kira pukul 12.45 tengah hari itu, lelaki berusia 34 tahun terbabit dikatakan mengacukan sebilah pisau ke arah ibu kandungnya berusia lingkungan 60-an dan adiknya berusia 29 tahun.
Ketua Polis Daerah Kulim, Superintendan Azhar Hashim berkata, suspek yang dipercayai dalam pengaruh dadah bertindak sedemikian untuk meminta wang dipercayai bagi membeli dadah.
“Kedua-dua mangsa yang ketakutan terus melarikan diri dengan keluar dari rumah sebelum meminta bantuan daripada jiran dan polis,” katanya di sini hari ini.
Kata beliau, polis menerusi Ops Cantas kemudian menahan suspek di hadapan sebuah rumah di Kampung Padang Ubi di sini kira-kira pukul 5 petang, hari yang sama.
“Sebilah pisau berukuran 21 sentimeter yang dipercayai digunakan suspek di rumahnya dirampas,” ujarnya.

Menurut Azhar, siasatan mendapati suspek sering mengamuk dengan merosakkan barang di dalam rumah.
Tambahnya, suspek yang positif dadah jenis methamphetamine direman selama empat hari bermula hari ini dan kes disiasat mengikut Seksyen 506 Kanun Keseksaan. – K! ONLINE


Penganggur ugut bunuh ibu, adik kerana dadah
Oleh AZAHAR HASHIM

10 November 2020, 4:27 pm
KULIM – Seorang penganggur sanggup mengugut untuk membunuh ibu dan adik perempuannya bagi mendapatkan wang untuk membeli dadah dalam kejadian di Kampung Padang Ubi, Labu Besar di sini semalam.
Dalam kejadian kira-kira pukul 12.45 tengah hari itu, lelaki berusia 34 tahun terbabit dikatakan mengacukan sebilah pisau ke arah ibu kandungnya berusia lingkungan 60-an dan adiknya berusia 29 tahun.
Ketua Polis Daerah Kulim, Superintendan Azhar Hashim berkata, suspek yang dipercayai dalam pengaruh dadah bertindak sedemikian untuk meminta wang dipercayai bagi membeli dadah.
“Kedua-dua mangsa yang ketakutan terus melarikan diri dengan keluar dari rumah sebelum meminta bantuan daripada jiran dan polis,” katanya di sini hari ini.
Kata beliau, polis menerusi Ops Cantas kemudian menahan suspek di hadapan sebuah rumah di Kampung Padang Ubi di sini kira-kira pukul 5 petang, hari yang sama.
“Sebilah pisau berukuran 21 sentimeter yang dipercayai digunakan suspek di rumahnya dirampas,” ujarnya.

Menurut Azhar, siasatan mendapati suspek sering mengamuk dengan merosakkan barang di dalam rumah.
Tambahnya, suspek yang positif dadah jenis methamphetamine direman selama empat hari bermula hari ini dan kes disiasat mengikut Seksyen 506 Kanun Keseksaan. – K! ONLINE


Ingat lawak, ini fitnah sebenarnya
Oleh MOHD YUNUS YAKKUB

10 November 2020, 5:26 pm
SHAH ALAM – Penyampai radio Era FM, Mohamad Danial Mohd. Zaini, 27, menafikan terlibat dalam mana-mana pelaburan termasuk Asyran Dagang My yang telah mengekplotasikan gambar diri dan kereta miliknya, Ahad lalu.
Mohamad Danial berkata, tindakan individu tidak bertanggungjawab tersebut adalah fitnah semata-mata dalam melakukan penipuan terhadap orang ramai khususnya dalam fasa Perintah Kawalan Pergerakan (PKP) ini.
Katanya, perbuatan memuat naik gambar tersebut disedarinya kira-kira pukul 11.56 malam selepas menerima mesej daripada peminatnya di laman sosial Instagram rasminya.
“Individu itu mengiklan, mengedit, meletakkan nombor akaun dan logo bank negara serta sekiranya ingin menjana duit cepat, WhatsApp.
“Saya ingin menegaskan di sini tidak pernah mengikut mana-mana pelaburan sama ada haram atau sah. Ini fitnah,” katanya ketika ditemui selepas membuat laporan polis di Ibu Pejabat Polis Daerah Shah Alam di sini hari ini.
Kata Mohamad Danial, dia telah menghantar pesanan secara peribadi kepada pihak pengendali laman Facebook Asyran Dagang My untuk mengeluarkan posting tersebut namun tidak diendahkan.

Ujarnya, perkara tersebut adalah serius kerana melibatkan kredibiliti sebagai salah seorang selebriti di negara ini.
“Mereka (pengendali Asyran Dagang My) macam mencabar saya apabila masih terus menggunakan gambar tersebut dan tindakan mereka tidak ubah seperti scammer.
“Ini bukan benda bergurau, siap letak logo Bank Negara. Kalau hendak buat kelakar atau melawak sekalipun berpada-pada. Ibu saya sendiri terkejut dengan perkara itu,” katanya.
Mengulas lanjut, Mohamad Danial menegaskan kereta tersebut telah dibelinya sebelum PKP lagi menggunakan hasil titik peluh sendiri termasuk bekerja sebagai penyampai radio.
“Saya kongsi gambar kereta yang diterima pada minggu lalu untuk berkongsi kejayaan diri dengan rakan-rakannya. Perkara tidak boleh terima apabila menyatakan (pembelian kereta) itu hasil duit haram dan tipu orang,” katanya. -K! ONLINE


TLDM usir tiga bot nelayan Indonesia
Oleh AHMAD SHAHERMAN SHAMSURI

10 November 2020, 2:56 pm
PETALING JAYA – Tindakan pantas Tentera Laut Diraja Malaysia (TLDM) berjaya mengusir keluar tiga buah bot nelayan Indonesia yang dikesan memasuki perairan negara semalam.
Bahagian Komunikasi Strategik, Markas Pemerintahan Armada Barat dalam satu kenyataan berkata, Maritime Component Commande (MCC) telah mengesan kehadiran bot nelayan asing itu kira-kira pukul 12.45 tengah hari.
Kata mereka, ketiga-tiga bot nelayan berkenaan di kesan berada pada kedudukan 26 batu nautika selatan Pulau Perak.
“Susulan maklumat itu, kapal milik TLDM iaitu Kapal Diraja (KD) Laksamana Tan Pusmah yang sedang melaksanakan Op Benteng Laut dan Op Pejarak sekitar perairan terbabit telah bergegas ke lokasi kejadian.
“Setibanya dilokasi tersebut, KD Laksamana Tan Pusmah mendapati sebanyak tiga bot nelayan Indonesia sedang bertambat di boya berdekatan dalam perairan negara Malaysia,”katanya dalam satu kenyataan di sini hari ini.
Tambah kenyataan itu, KD Laksamana Tan Pusmah telah melakukan pengusiran dengan mengiringi bot-bot nelayan tersebut sehingga keluar dari perairan negara kira-kira pukul 4 petang semalam.

Jelas mereka, TLDM sentiasa memperkasakan OP Benteng dan sentiasa komited dalam
menjalankan tugas mengawal perairan negara dan mempertahankan kedaulatan negara dari dicerobohi oleh pendatang asing tanpa izin (PATI).
Pada masa sama, TLDM turut melakukan pemantauan dan kawalan terhadap bot nelayan asing yang menjalankan aktiviti perikanan secara haram yang boleh menjejaskan pendapatan nelayan tempatan. – K! ONLINE


Bekas pegawai bank antara ditahan kes pelaburan kripto dan judi online
10 November 2020, 4:10 pm
PETALING JAYA – Empat individu termasuk satu pasangan suami isteri ditahan terlibat dalam pelaburan matawang kripto haram dan judi online dalam dua serbuan di Ara Damansara dan Sunway semalam.
Serbuan bermula pukul 1.15 tengah hari itu turut membawa kepada penemuan wang tunai RM1.4 juta.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, tangkapan pertama membabit bekas pegawai bank berusia 27 tahun serta suaminya warga asing di sebuah rumah teres di Ara Damansara.
Katanya, hasil serbuan pihak polis mendapati pasangan berkenaan sedang melakukan aktiviti pelaburan matawang kripto yang tidak diluluskan Bank Negara Malaysia menerusi tujuh lap top.
“Pemeriksaan lanjut kita menemui satu peti besi, namun suspek enggan membukanya menyebabkan polis meminta bantuan bomba.
“Kira-kira RM1.4 juta wang tunai ditemui dalam peti besi termasuk serangkai kunci dan kad akses sebuah kondominium di Sunway,” katanya pada sidang akhbar di Ibu Pejabat Polis Daerah Petaling Jaya di sini hari ini.

Menurutnya lagi, berpandukan maklumat daripada suspek polis menyerbu sebuah kondominium pada pukul 7.30 malam di Sunway.
“Seorang lelaki dan perempuan masing-masing berusia 30 tahun yang berperanan sebagai penyelia bagi membina aplikasi judi online dan pelaburan kripto haram.
“Siasatan lanjut mendapati mereka ini aktif sejak tiga bulan lalu dan suspek dibayar gaji RM9,000 setiap seorang,” ujarnya.
Tambah Nik Ezanee, kesemua suspek direman selama empat hari bermula hari ini.
Kes disiasat mengikut Seksyen 420 Kanun Keseksaan dan Seksyen 4(1)(g) Akta Rumah Judi Terbuka 1953. – K! ONLINE


Tukang kimpal dijel 12 bulan rodok perut anjing
Oleh DIYANATUL ATIQAH ZAKARYA

10 November 2020, 2:47 pm
JASIN – Tindakan tidak berperikemanusiaan seorang tukang kimpal merodok perut seekor anjing sehingga menyebabkan haiwan itu mati berbalas apabila dia dijatuhi hukuman penjara 12 bulan oleh Mahkamah Majistret di sini, hari ini.
Majistret Suzana Mokhtar menjatuhkan hukuman itu terhadap tertuduh, S. Surais, 38, yang membuat pengakuan bersalah sejurus pertuduhan dibacakan oleh jurubahasa mahkamah.
Mengikut pertuduhan, tertuduh didapati dengan sengaja melakukan khianat dengan membunuh seekor anjing milik G.N.M. Pusparani, 50, menggunakan senjata tajam kira-kira pukul 9.30 malam di sebuah rumah di Jalan Teratai, Taman Maju pada 5 November lalu.
Bagi kesalahan itu, tertuduh didakwa mengikut Seksyen 428 Kanun Keseksaan yang memperuntukkan hukuman penjara maksimum tiga tahun atau denda atau kedua-duanya sekali, jika sabit kesalahan.
Tertuduh juga didapati dengan sengaja melakukan pencerobohan dengan memasuki rumah pemilik anjing tersebut pada waktu dan tarikh yang sama.
Sabit kesalahan, tertuduh boleh dikenakan hukuman penjara maksimum tiga tahun atau denda sehingga RM5, 000 atau kedua-duanya sekali mengikut Seksyen 428 Kanun Keseksaan.

Mengikut fakta kes, tertuduh didapati telah menikam anjing tersebut beberapa kali menggunakan senjata tajam di bahagian perut sehingga menyebabkan usus haiwan itu terkeluar. Anjing malang itu disahkan mati pada pukul 2.45 pagi di sebuah pusat veterinar semasa dirawat.
Terdahulu, tertuduh yang tidak diwakili peguam merayu hukuman dalam bentuk denda diberikan dengan alasan anjing sama pernah mengejarnya sehingga menyebabkannya terjatuh dari motosikal ditunggangi dan mengalami kecederaan.
Tertuduh turut mengakui dia juga ada memelihara seekor anjing di rumahnya.
Pendakwa dikendalikan Timbalan Pendakwa Raya Hayatul Wirdah Mohd. Yunos memohon hukuman penjara diberikan dengan mengambil kira faktor ketidakberperikemanusiaan tertuduh, selain haiwan itu terseksa lebih lima jam menanggung kesakitan.
Selepas mendengar rayuan kedua pihak, Suzana kemudian menjatuhkan hukuman penjara 12 bulan bagi pertuduhan membunuh haiwan dan empat bulan atas kesalahan menceroboh.
Beliau bagaimanapun memerintahkan kedua-dua hukuman itu berjalan serentak dari tarikh ditangkap iaitu 5 November lalu. – K! ONLINE


Pos Malaysia laksana mitigasi dalam perkhidmatannya
10 November 2020, 4:07 pm
PETALING JAYA – Pos Malaysia Berhad (Pos Malaysia) akan melaksanakan langkah-langkah mitigasi dan perancangan alternatif bagi memastikan kelangsungan operasi.
Menurut jurucakap Pos Malaysia, pelaksanaan langkah ini bertujuan untuk memastikan penghantaran barangan lebih efisien lebih-lebih lagi di kawasan Perintah Kawalan Pergerakan Bersyarat (PKPB).
“Langkah-langkah ini juga diambil bagi menangani isu penghantaran berkaitan Covid-19 terutamanya penghantaran dari atau ke Sabah dan Sarawak.
“Bagi kawasan-kawasan PKPB, kelewatan penghantaran dijangka akan berlaku dan Pos Malaysia memohon kerjasama dan kesabaran daripada semua para pelanggannya,” katanya ketika dihubungi Kosmo! di sini hari ini.
Jelasnya, pihak Pos Malaysia akan meningkatkan kapasiti bersempena kempen jualan 11.11 esok.
“Bagi memenuhi permintaan pelanggan yang semakin meningkat bagi kempen jualan 11.11, kami akan meningkatkan kapasiti perkhidmatan kami,” ujarnya.

Tambahnya, untuk sebarang pertanyaan orang ramai boleh layari laman web Pos Malaysia www.pos.com.my melalui AskPos. – K! ONLINE


Lebih 1.1 juta pengguna akaun berdepan gangguan bekalan air lagi
Oleh MOHD YUNUS YAKKUB

10 November 2020, 4:02 pm
SHAH ALAM – Lebih 1.1 juta pengguna akaun melibatkan 1,279 kawasan bakal mengalami gangguan bekalan air tidak berjadual yang dijangka bermula petang ini susulan penutupan empat Loji Rawatan Air (LRA).
Kawasan tersebut merangkumi Wilayah Persekutuan Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat.
Pengurusan Air Selangor Berhad (Air Selangor) dalam kenyataan sebentar tadi memaklumkan bekalan air akan ditutup bermula pukul 6 petang ini.
Menurutnya, pencemaran di muka sauk LRA Rantau Panjang dikesan pada tahap 8 ton manakala LRA Sungai Selangor bagi Fasa 1,2 dan 3 adalah 4 ton setakat pukul 2.30 petang tadi.
“Usaha untuk mencairkan bahan pelarut dan ‘flushing’ bahan pencemaran yang terdapat di dalam Sungai Selangor telah dilakukan dengan melepaskan air dari  Empangan Sungai Selangor sebanyak 300 juta liter sehari dan empangsan Sungai Tinggi sebanyak 500 juta liter sehari.
“Lembaga Urus Air Selangor (LUAS) pula telah melepaskan air mentah melalui operasi pengepaman kolam KL Larut dengan kapasiti 192 juta liter sehari untuk tujuan yang sama,” katanya.

Terdahulu, Kosmo! melaporkan empat buah LRA dihenti tugas berikutan pencemaran bau bahan pelarut yang dikesan di Sungai Selangor hari ini.
LRA itu adalah Sungai Selangor Fasa 1,2,3 dan LRA Rantau Panjang yang dihenti tugas pukul 12.20 hingga 12.45 tengah hari tadi.
Ini merupakan kejadian ketiga berturut-turut berlaku dalam tempoh tiga bulan bermula September lalu yang mengakibatkan henti tugas di LRA sama. – K! ONLINE


Warga emas maut ketika elak lopak air
Oleh ROSLIZA MOHAMED

10 November 2020, 3:19 pm
KOTA BHARU – Seorang warga emas maut ketika motosikal yang ditunggangnya mengelak lopak air sebelum dirempuh dari belakang oleh sebuah motosikal lain di Jalan Perol – Peringat dekat Kampung Padang Mangkali di sini malam tadi.
Kejadian pada pukul 9 malam itu mengorbankan, mangsa, Fathil Mohamed, 63, di lokasi kejadian selepas mengalami kecederaan parah di bahagian kepala.
Ketua Jabatan Siasatan dan Penguatkuasaan Trafik (JSPT) Kelantan, Superintendan Mohd. Zamri Mohd. Rowi berkata, siasatan awal mendapati, mangsa menunggang motosikal jenis Honda EX5 sedang dalam perjalanan dari arah Peringat menghala ke Perol.
Katanya, sewaktu tiba di lokasi kejadian, mangsa dipercayai mengelak lopak air yang berada di tengah jalan.
“Pada masa sama, sebuah motosikal jenis Yamaha Ego yang ditunggang lelaki berusia 42 tahun berada di belakang motosikal mangsa tidak sempat mengelak tindakan warga emas itu.
“Insiden tersebut menyebabkan motosikal berkenaan merempuh motosikal mangsa dari belakang,” katanya ketika dihubungi Kosmo! di sini hari ini.

Menurut Mohd. Zamri, mangsa kemudian terjatuh dan mengalami pendarahan pada bahagian kepala sebelum disahkan meninggal dunia di lokasi kejadian.
Katanya, penunggang motosikal Yamaha Ego itu pula mengalami kecederaan pada bahagian tangan dan kaki sebelum dibawa oleh ambulans ke Hospital Universiti Sains Malaysia (Hospital USM) untuk rawatan lanjut.
Tambah Mohd. Zamri, mayat mangsa juga dibawa ke hospital sama untuk proses bedah siasat.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


ADUN Ketari langgar SOP, polis belum terima laporan
Oleh NUR SHARIEZA ISMAIL

10 November 2020, 3:11 pm
SEPANG –  Polis mengalu-alukan laporan dibuat daripada orang awam atau mana-mana pihak susulan penyebaran gambar perkelahan  Ahli Dewan Undangan (ADUN) DAP Ketari, Young Syefura Othman yang didakwa tidak mengikut prosedur operasi standard (SOP) Perintah Kawalan Pergerakan Bersyarat (PKPB) baru-baru ini.
Ketua Polis Daerah Sepang, Asisten Komisioner Wan Kamarul Azran Wan Yusof berkata, bagaimanapun  setakat  ini  polis  tidak  menerima  sebarang  laporan  berhubung  perkara  itu.
Beliau berkata, perkara itu terjadi disebabkan gambar berkenaan tular.
“Kita sudah mengenal pasti suspek, namun polis masih menunggu laporan dibuat oleh mana-mana pihak dan  selepas  itu  barulah  siasatan  boleh  diadakan,”katanya kepada Kosmo! hari ini.
Terdahulu, Young Syefura menyiarkan foto di Instagram memaparkan dirinya dan empat yang lain berkelah di sebuah pantai di Avani Sepang Goldcoast Resort, Bagan Lalang, Sepang.
Beliau kemudian dilaporkan memohon maaf setelah netizen menuduhnya melanggar prosedur operasi standard SOP PKPB yang berkuat kuasa di Selangor.

Gambar tersebut kemudian telah dipadamkan setelah tular di media sosial dan sebilangan netizen mendesak Young Syefura yang turut dikenali sebagai Rara untuk meletak jawatan sebagai wakil rakyat.
Beliau menjelaskan, walaupun dirinya berkhidmat sebagai ADUN di Pahang tetapi dia bermastautin di Selangor serta memohon maaf di atas tindakannya.
“Saya rela disiasat oleh pihak berkuasa jika tindakan saya melanggar sebarang SOP Covid-19,” katanya di Twitter semalam.
Di bawah PKPB di Selangor, perjalanan antara negeri dan daerah dilarang kecuali untuk tujuan kerja dan kecemasan.
Aktiviti berkelah juga dilarang berdasarkan peraturan yang ditetapkan oleh Majlis Keselamatan Nasional, bersama dengan aktiviti pelancongan membabitkan perjalanan masuk dan keluar dari kawasan PKPB. – K! ONLINE